Жээнбеков халқдан кечирим сўради | Qalampir.uz\nОлам\t16 Октябрь 10:43 16578\nБугун, 16 октябрь куни Бишкекдаги “Ала-Арча” давлат резиденциясида парламентнинг навбатдан ташқари мажлиси ўтказиляпти. Кун тартибидан Президент Сооронбай Жээнбековнинг истеъфоси масаласи жой олган.\nСессияда давлат раҳбари ҳам иштирок этяпти. Сооронбай Жээнбеков ўз нутқида халқдан кечирим сўраб, ўзи билан ишлаган барчага миннатдорлик билдирди.\n“Мамлакат учун қийин бўлган пайтда, вазиятни тиклаш учун ҳамма нарсани қилдим. Мен учун ҳар бир ватандошнинг ҳаёти ва соғлиғи азиздир. Мен кетишга қарор қилдим. Жамият бу қарорни ҳар хил қабул қилди, тўғрими ёки йўқми, буни вақт ва тарих кўрсатиб беради. Худо ва халқ олдида менинг виждоним тоза”, деган Жээнбеков.\nУ барча тўпланган тажрибаларини одамларга хизмат қилиш учун ишлатишни ният қилганлигини билдирди.\n“Менинг олдимда жуда кўп вазифалар бор эди. Хусусан, Қирғизистон-Хитой темир йўлининг қурилиши. Биз ушбу йўналишда ишладик, лойиҳа амалга оширила бошлади. Ушбу йўл бизга ҳаводек керак ва мен лойиҳани тўлиқ амалга оширилишини истайман. Мен халқдан узр сўрайман”, дея қўшимча қилган Сооронбай Жээнбеков.\nМаълумот учун, Жээнбеков кеча Қирғизистон Президенти лавозимидан истеъфога чиққанини маълум қилди. Вақтинча унинг вазифасини бажариши керак бўлган парламент спикери Канат Исаев бу вазифани бажаришдан бош тортди. Эндиликда Конституцияга кўра, Президент ваколатлари мамлакатнинг янги Бош вазири Садир Жапаровга ўтади.\nСооронбай Жээнбеков юз бераётган тартибсизликлар бўйича баёнот бериб, баъзи сиёсий кучлар давлат ҳокимиятини ноқонуний равишда эгаллаб олишга уринганини айтиб ўтди.\nКеча, 15 октябрь куни Ўзбекистон Республикаси Ҳукумати Қирғизистоннинг янги Ҳукуматини тан олди.\n22 Октябрь 18:27 42539\n22 Октябрь 14:20 27525\n22 Октябрь 22:25 22924\n23 Октябрь 15:21 21936\n23 Октябрь 19:14 20586


Нукус шаҳри яқинида 3 та транспорт воситаси иштирокида мудҳиш йўл-транспорт ҳодисаси содир бўлди.\nНукус-Тўрткўл йўлининг 225 километри (Чилпиқ ёдгорлиги қаршиси)да «Cobalt», «Nexia» ва «Damas» ўзаро тўқнашиб кетган. ЙТҲ натижасида 6 киши ҳалок бўлган.\n«Cobalt»даги 1 нафар йўловчи, «Nexia»даги 4 нафар йўловчи ва «Damas» ҳайдовчиси воқеа жойида жон берган. «Nеxia» ва «Cobalt» ҳайдовчилари шифохонага ётқизилган.\nЭслатиб ўтамиз, аввалроқ Фарғонадаги автоҳалокатда икки оиланинг олти аъзоси қурбон бўлгани, Қашқадарёда аянчли ЙТҲда етти киши ҳаётдан кўз юмгани хабар қилинганди. Бу ҳодисалар бир ҳафта оралиғида содир бўлмоқда.\nҲодиса 20/09, 15:16\nЖурналист билан бирга яна уч киши вафот этгани маълум бўлди\nҲодиса 20/09, 10:11\nҚаршидаги нохуш ҳолат бўйича расмий маълумот берилди


Ҳаётдаги мураккаб вазиятларда асқотадиган 10 та қоида - 21 Августа 2015 - Zamonaviy.Uz\nГлавная » 2015 » Avgust » 21 » Ҳаётдаги мураккаб вазиятларда асқотадиган 10 та қоида\n12:36 Ҳаётдаги мураккаб вазиятларда асқотадиган 10 та қоида\nСиз ҳам бошқа машҳур компания ходимларига ўхшаб ҳаёт кечираётган бўлсангиз, яъни ҳар томондан сизга қўйилаётган талаблар ва уларнинг ҳар бирини ўйлашга вақтингиз мавжуд эмас. Бу ҳолатда қандай принциплар асосида иш кўриш ва улар ёрдамида тўғри қарор қилишни ўрганишимиз лозим.\nМана бу маслаҳатлар сизга ҳақиқий кўмакчига айланиши шубҳасиз:\n1. Ҳаммани, айниқса, ўзингизни текширинг. Агар ҳақлигингизга ишонсангиз, қуйидагича савол беринг: “Бирор нарсани назардан қочирмаяпманми?” Агар вазифаларимизнинг ҳамма деталларигача аниқлаб олганимизда, ҳақиқий ҳаёт бошланар эди!\n2. Мукаммалликка машаққатли кураш ёрдамида эришилади, бироқ қониқиш ҳисси узоқ вақт давомида сақланиб қолади. “Она йўлбарснинг курашувчан мадҳияси” китобининг муаллифи Эми Чуа ҳақ эди: мукаммалик тиғизликни хушламайди. Яхши ўйланган амалиёт зарур, қисқа муддатли қониқишни инкор этиб, қулай зонадан зудлик билан чиқишга ҳаракат қилиш зарур.\n3. Ҳислар юқумли, шундай экан уларни текшириш керак. Ҳаётингиздаги энг яхши раҳбарни ёдга олинг. Унинг ёнида ўзингизни қандай ҳис этардингиз? Ёнингизда ҳамкасбларингиз ўзини айнан шундай ҳис қилишига ҳаракат қилинг.\n4. Иккилантирувчи вазиятларда ўзингизга савол беринг: “Агар максимум ҳаракат қилганимда қандай йўл тутардим?”. Тўғри йўл қандай эканлигини барчамиз ҳис этамиз, гарчи ундан қочиш истаги уйғонса ҳам. Агар мураккаб вазиятда идел Менингиз қандай йўл тутишини билмасангиз, сиз ҳақиқатан ҳам фахрланадиган инсон қандай йўл тутишини тасаввур қилиб кўришга ҳаракат қилинг.\n5. Севимли иш билан шуғулланинг – балки пул ишлаб топарсан, балки йўқ, ҳар ҳолда бажарилган ишга севинасан. Қалбингиз амрига бўйсуниб, хазинага эришишингизга ишонманг. Бироқ хаётингиз бахтли кечади. Агар мазкур бахтга пул илова этилмаса, уларсиз яшаш имконсиз бўлса, у ҳолда захирадаги режани ишга солиш мумкин.\n6. Эҳтиёжларингиз сиз ўйлагандек буюк эмас. Бутун умр давомида иллюзада яшаймиз, нима қилсанг ҳам кам, қанча кўп бўлса шунча яхши. Бу кафолатланган афсус учун идеал рецептдир. Унинг ўрнига ўзингиздан сўранг: сиздаги мавжуд нарсалардан нима ҳаётингизни безайди-ю, қайсиниси сизга сув ва ҳаводек зарур?\n7. Ўзингизни борлигингизча қабул қилишга одатланинг, бироқ ўсиш ва ривожланишдан тўхтаманг. Бу ерда масаланинг ҳар икки томони муҳим: агар ўзингиза танқид кўзи билан қарамасангиз, кўнглингиз ҳотиржамликка эришади. Ўзингизни севинг, бу қўрқинч ҳиссидан халос этади, кутилмаган йиқилишларда ҳавфсизлик ёстиқчаси бўлиб хизмат қилади.\n8. Маъно топилмайди, унга қадам-бақам, аста-секинлик билан эришилади. Истеъдод ва иштиёқингиз ўзингиздан бошқа инсонларга наф келтирганидагина маънога эришилади. Ўз ҳиссасини қўшишга ҳаракат қилиш ҳар куни янгидан туғилиб, бутун умр давом этадиган жараён.\n9. Эътибор қилмаган нарсангизни ўзгартириш имконсиздир, сезишни истамаган нарсангиз эса ўз-ўзидан йўқ бўлмайди. Ўз-ўзимизни алдашга бўлган қобилиятимиз чексиз. Оғриқни камайтирувчи бир неча усул мавжуд: ўз-ўзини оқлаш ва одатий ҳолатга айлантириш, муаммони бартараф этиш, инкор этиш, унутиш. Бироқ ҳақиқат шундаки, ўзимизни алдамасдан, ростгўйлик билан орзуимиздаги инсон номидан ҳақиқий жавобни излаб топишимиз лозим.\n10. Иккиланяпсизми – жавобгарликни ўз бўйнингизга олинг. Катталар айнан шундай йўл тутишади.\nҲар бир инсоннинг ҳаётида у-ёки бу даражадаги мураккаб вазиятлар содир бўлади. Муҳими синмаслик ва ҳаётни давом эттириш. Ўйлаймизки, юқоридаги маслаҳатлар ёрдамида ўзингизда куч топиб, тўғри йўлдан борасиз.\nКатегория: Qiziqarli ma'lumotlar | Просмотров: 2083 | Добавил: KenjaMedia\n| Теги: Ҳаётдаги мураккаб вазиятларда асқот


ЖАР парламенти биносида йирик ёнғин содир бўлди\n20 январ 2022, Тошкент вақти: 22:30\nАланга қуршовида қолган ЖАР парламенти биноси\nЖанубий Африка Республикаси парламенти биносида 2 январь куни катта ёнғин содир бўлди. Пойтахт Кейптаундан олинган кадрда бино томини қоплаб олган аланга ва қора тутун осмонга ўрлаётганини кўриш мумкин.\nЁнғинга қарши кураш учун ўнлаб ўт ўчирувчилари жалб қилинган. Ёнғин чиқиши сабаблари ҳозирча маълум эмас. Ҳодиса чоғида жабрланганлар ҳақида ҳам ҳали маълумот йўқ.\nБи-би-си қайдича, ёнғин апартеид режимига қарши курашчи архиепископ Десмонд Тутунинг дафн маросимидан бир неча соат ўтиб бошланган. Мазкур маросим парламент биноси яқинида бўлиб ўтган.\nFrance-Press агентлиги хабарига кўра, ёнғин туфайли бино деворларида ёриқлар пайдо бўлган.\nКейптаундаги парламент биноси учта қисмдан иборат бўлиб, уларнинг энг эскиси 1884 йилда қурилган. Қолган икки қисм эса ўтган асрнинг 20- ва 80-йилларида барпо этилган.


Президент Шавкат Мирзиёев Навоий вилоятида - Новости - Mover.uz\nШавкат Мирзиёев Банк Тизимини Танқид...\nШавкат Мирзиёев АҚШ делегациясини қабул...\nШавкат Мирзиёев Уқитувчиларга Байрам...\nШАВКАТ МИРЗИЁЕВ Халк Дарди ва...\nПрезидент Шавкат Мирзиёев Навоий вилоятида\nКанал: Worldnewsuz роликов: 46, подписок: 4\nНовости 12 Марта 2019 Рейтинг: 0+\nЎзбекистон Президенти Нурота туманидаги “Мармаробод” корхонасида тоғ жинсларидан маҳсулот ишлаб чиқариш жараёни билан танишди. Давлат раҳбари ҳар доим бозор талабларини ўрганиш, бозорбоп маҳсулотлар ишлаб чиқаришни йўлга қўйиш зарурлигини таъкидлайди. Бу товарнинг харидоргирлиги, корхонанинг барқарор ишлашини таъминлайди.\nПрезидентимизнинг аввалги ташрифи чоғида берилган топшириққа мувофиқ “Мармаробод” давлат унитар корхонаси ташкил этилди. 10 миллиард сўм маблағ эвазига даштликдаги 6 гектар ерда замонавий корхона ишга туширилди. Хориждан 655,5 миллион долларлик технология олиб келиниб, йилига 24 минг квадрат метр гранитни қайта ишлаш имконияти яратилди. Қирқ киши иш билан таъминланди. Булар лойиҳанинг биринчи босқичи.\nМирзиёев корхона маҳсулотларини кўздан кечирар экан, улар жаҳондаги муқобилларидан қолишмаслигини таъкидлади. Самарали технологияларни қўллаш, транспорт харажатларини арзонлаштириш ҳисобидан маҳсулотлар таннархини камайтириш, шу орқали ташқи бозорларга чиқиш бўйича топшириқлар берди. Пардозбоп тошларни жаҳон стандартлари асосида чуқур қайта ишлайдиган кадрлар тайёрлаш, бунёдкорлик ишларида маҳаллий қурилиш материалларидан фойдаланиш зарурлиги қайд этилди.\nТеги: шавкат мирзиёев навоий


Жамиятимизда психологларнинг ўрни: Бизга улар нега керак? / Ўзбекистон янгиликлари, энг сўнгги хабарлар\nЖАМИЯТ 0 Шархлар 749 кўрилди\nЖамиятимизда психологларнинг ўрни: Бизга улар нега керак?\nШарқда психология соҳаси, айниқса, инсон психологияси ва бу борадаги мавзулар ҳар доим кенг аудитория оммасини қизиқтириб келган. Аммо шунга қарамай, Шарққа нисбатан, кўпроқ Ғарб мамлакатларида психологларга кўпроқ мурожаат қилишади, эҳтиёж сезишади. Бунинг сабабини Ўзбекистон Республикаси психологлар ассоциацияси аъзоси, руҳшунос — Жаҳонгир Қўчқоров шундай изоҳлаб ўтди.\nҒАРБГА НИСБАТАН НЕГА ШАРҚДА ПСИХОЛОГГА ЭҲТИЁЖ КАМРОҚ?\nЕвропада шарқона ҳикматлар етишмагани учун психологга эҳтиёж катта. Шарқ эса ўзининг шарқона ҳиқматларига бой бўлгани учун психологларга унчалик эҳтиёж сезишмаган. Эндиликка келиб, Шарқ Ғарбга тақлид қилишни кучайтириб бораётгани учун психологга эҳтиёж сеза бошлади. Психолог деган мутахассис авваллари шарқда руҳий тарбия устозлари ҳисобланишган. Ҳозир иккита психология юзага келган: Ғарб психологияси ва Шарқ психологияси. Шунингдек, иккита медицина мавжуд ғарбий медицина ва шарқий медицина. Менинг фаолиятим шарқий психологияга кўпроқ қаратилган, чунки менталитетимиз ҳам шуни тақозо қилади.\nИНСОН РУҲИЯТИДАГИ ЮТУҚ ВА КАМЧИЛИКЛАР...\nОлимлар ҳисоб китобига кўра дунёда 200 та ижобий феъл-атвор бўлиб, булардан 169 таси салбий феъл-атворлар бор экан. Инсон психологияси деганда асосан унинг хулқ-атвори кўзда тутилади. Масалан, феъл-атворни битта дарахт, унинг 200 та шохчалари бор, деб фараз қилсак, ҳозирги яъни 21 ахборот асрининг ривожланиб боргани сари феъл-атворларнинг қирралари ҳам ривожланиб боряпти. Умумий, ҳисобни оладиган бўлсак, ижобий феъл-атвор кўпроқ бўлиб чиқяпти. Демак, хулоса қилиб айтса бўладики, инсон психологиясидаги ижобий феъл-автор кўпайиб, яхшилик барибир ғалаба қозониб боряпти. Бир ҳикматда донишмандлар айтадики, “Кимда ким агар одамлар бузилиб кетган” деб айтаётган бўлса, билингки, у одамнинг ўзи бузилгандир. Ўша 169 та салбий феъл-атворнинг ичида бугунги кунда кўпроқ кузатилаётгани дангасаликдир. Кўплаб салбий феъл-авторлапр ва кўнгилсизсизликлар ҳам кўпинча бекорчилик, дангасаликдан келиб чиқади. Шунингдек, ижобий феъл-авторлардан кўпроқ кўзга ташланаётгани—меҳнатсеварликдир. Сабаби, меҳнатсеварликдан кўпроқ фойда эканлигини инсонлар ҳам тушуниб бормоқда.\nБОЛА ПСИХОЛОГИЯСИДА НИМАЛАРГА ЭЪТИБОР БЕРИШ КЕРАК?\nЯқинда бир жойда 4 яшарли болакайнинг отаси билан кетаётганлигини кўрдим. Бола жудаям камгап, юзида жиддийлик ифода этган, ҳаракатларида пассивлик, қувончнинг йўқлигини кўрдим. Бола ҳомуш, ерга қараб кетарди. Бундан унга нисбатан ота онаси қаттиққўл эканлигини тушундим. Шунингдек, отасидан ўғлининг нега пассивлиги, ҳаракатлари сустлиги ҳақида сўраганимда ҳақиқатан ҳам унга нисбатан ота-онаси ўта қаттиққўллиги маъум бўлди ва отаси ҳам болани “уёққа тур, буққа тур, ундай қил, бундай қил” каби фақат буйруқ билан ҳаракатланишга ўргатиб қўйганликларини тан олди. Керакли тавсияларни бергач, отаси менинг психолог эканлигимни билди ва ўғлини болалар соғломлаштириш курсига олиб келишга аҳд қилди. Бола курсга қатнагач, унда ижобий натижалар сезила бошлади ва боланинг иммунитети кўтарилди. Аввалгига нисбатан қувноқ болага айланди. Отасининг айтишича, ҳатто илгаригидек тез-тез касал бўлмайдиган, шамолламайдиган бўлибди. Психологик тренинглар орқали унинг руҳияти кўтарилиб, иммунитетига ижобий таъсир кўрсатган.\nИНСОН ПСИХОЛОГИЯСИДА МУАММОЛАР НИМА САБАБДАН ЮЗАГА КЕЛАДИ?\nҚабулимизга асосан стресс, депрессия ҳолатига тушиб қолганлар келади. Улар орасида кўпроқ тадбиркорлар фаолияти инқирозга дуч келиб, улар депрессияга тушиб қолишади. Ота-оналар ўсмирлик ёшига етган болаларини олиб келишади, улар ўзлари ва фарзандлари билан ўртасидаги муносабатдан шикоят қилишади. Эр-хотинларнинг оиладаги ўзоро муносабатлари ёмонлашган ҳолатида бўлади. Кўпроқ 7 ёшдан 14 ёшгача бўлган болаларни эса ота-оналар мактабдаги баҳолари пасайиб кетганлиги, жиззаки бўлиб, хулқ-атворининг салбий томонга ўзгарганлигидан нолийди. Инсонда юзага келган мана шу каби руҳий ҳолатларнинг келиб чиқишига эса унинг ўзига бўлган ишончининг пасайгани, нималарга қодир эканлигини билмаслиги, ўзлигидан узоқлашгани сабаб бўлади. Бу ҳақда мижозга тушунтириб қўйилганида эса, унинг муаммолари ўз-ўзидан ечила бошлайди.\nКАСБИ ТУФАЙЛИ КИМЛАР КЎПРОҚ МУАММОЛАРГА ДУЧ КЕЛИШАДИ?\nЮзлаб касб эгалари ичидан, ўқитувчилар, тиббиёт ходимлари, жарроҳлар, тадбиркор, темир йўл ходимлари, услубчи(“дизайнер”)лар, коллеж талабалари, журналистлар, ҳисобчилар, ҳайдовчилар келишиб, улар асосан “бошлиқ ва ходим” ўртасидаги муносабатларнинг муаммога юз тутганлигидан, карьерада юқори поғоналарга кўтарилиш, ишда иш самарадорлигини ошириш, ишчанлик руҳиятини кўтариш масаласида ёрдам сўрашади. Клиник психология инсоннинг стрессдан чиқиш ва шахс сифатида ўсиш, жисмоний ва ҳиссий ривожланишни таъминлайди. Аномал психология феъл-атворнинг ижобий томонга ривожлантиришни кўзда тутилади. Педагогика психологияси таълим соҳасида самарали ўқув услубларини қўллаб-қувватлаш, уни ривожлантириш, биологик психологиясида мия ва тана орасидаги алоқа, яъни миядан узатиладиган буйруқларнинг тана аъзоларига бўлган реакцияси назарда тутилади. Шунингдек, соғломлаштириш психологияси соғлом турмуш тарзи ҳақида, юридик психология — инсон ҳуқуқлари ҳақида, шахс психологияси инсон феъл- авторлари ва ҳиссиётлари ҳақида, ижтимоий психология инсоннинг ижтимоий ҳаётга кўникма ҳосил қилиши ҳақида тушунтиради. Глобал психология — глобал муаммоларнинг ечимини ўрганади. Инсон ушбу психология турларининг қайси бирига нисбатан эҳтиёж сезаётган бўлса, шунга қараб у билан мулоқотда бўлишга, унга руҳий ёрдам беришга киришилади.\nЭРКАК ВА АЁЛ БАХТЛИ БЎЛИШИ УЧУН НИМА ҚИЛИШИ КЕРАК?\nБунда муаммо эркак кишининг аёл киши психологиясини билмаслиги ёки аксинча, аёлнинг эркак психологиясини билмаслигидадир. Аксарият ҳолларда оилаларнинг ажримга юз тутиши мана шу сабаб туфайли юзага келади. Эркак нима қилиши керак? Эркак қандай қилсам, аёлимни бахтли қила оламан деган саволига ўзида жавоб топа олиши керак. Эркак киши аёлининг умуртқасини енгил қирсиллайдиган даражада қаттиқ бағрига босиб, “менинг қироличам, менинг мақсадим сени орзуларингга эриштириш, сени бахтли қилиш” деса(кулиб), мана шунда аёл киши ўзини бахтли ҳис қила олади. Ва, эркак киши мана шу айтган сўзининг устидан чиқа олиши, оиладаги вазифалари нималардан иборатлигини англаб етган ҳолда, уларни ўз ўрнида бажариши, ваъдасига вафо қила олиши керак. Шунда у аёлининг, болаларининг ҳурматига сазовор бўлади.\nАёл киши оилада сабрли ва шукрли бўлиши керак. Эрига «хўжаин, сизнинг борлигингизга шукр, бизни боқяпсиз, кийинтиряпсиз, едириб ичиряпсиз, бизни ҳимоя қиляпсиз” деб ҳар куни аёл киши эрига кўп-кўп раҳматлар айтиб туриши керак. Иккинчи ечим, аёл киши эрига ишониши, буни эрига билдириши, “хўжаин, мен сизга ишонаман” каби сўзларни кўпроқ айтиши, бу табиий ва самимий оҳангда бўлиши керак. Яъни, бу сўзларни шунчаки айтмаслик керак, ростдан ҳам эрига ишониши керак. Эри бирон бир хатога йўл қўйса, “сиз буни атай қилмадингиз, билмасдан шундай қилиб қўйдингиз, бу тасодифан юз берди” каби сўзларни айтиб, эри билан фахрланишни билиши керак. “Сиз дунёда ягона эркаксиз, сиз кучли ва доно эркаксиз, сиз жудаям ғамхўрсиз” каби сўзлар билан эрини руҳлантириб туриши керак. Ана шундай аёл эрини бахтли қила олади. Агар мана шундай меҳр ва эътиборни аёл ва эркак бир бирига беролмас экан, у оилада бахт ҳукм сурмайди. Натижада аёл “эрим ишламайди, вазифасини қилмайди, ичиб келади, жанжал кўтаради, ёки аксинча, эркак “аёлим мени ҳурмат қилмайди, ўзини мендан устун кўради, мени руҳлантирмайди, шукр қилмайди” каби шикоятлар билан келади.\n“РУҲИЯТНИ ТИКЛАМАЙ ТУРИБ, КАСАЛЛИКНИ ЕНГИБ БЎЛМАЙДИ”\nИбн сино хазратларига кўра “руҳиятни тикламай туриб, касалликни тузатиб бўлмайди”. Шу боис, биз руҳшунослар инсонларга тушкун кайфиятдан кўтаринки кайфиятга ўтишни ўргатиб, кўпроқ мижознинг тафаккури билан ишлаймиз. Мулоқотдаги мижознинг оқкўнгил, беғубор ҳолатига келтириш билан шуғулланамиз. Шунингдек, Ибн Сино хазратлари “инсонда учрайдиган касалликларнинг 80 фоиз сабаблари умуртқада ётади” деб айтган. Шу боис биз машғулотлар давомида мижозларга умуртқаси билан боғлиқ бўлган махсус ҳаракатлар, яъни умуртқанинг эгилувчан, букилувчанлигини оширувчи машқларни бажартирамиз. Чунки инсоннинг барча асаб томирлари умуртқасининг орқасидан, бўйин қисмидан ўтиб, унинг миясига уланиб кетган бўлади. Агар асаб томирлари қисилиб қолса, туз йиғилиши оқибатида инсон асабий бўлиб қолади. Мияга қон яхши етиб бормайди. Машқларни мусиқа, ўйин кулгу ва кўтаринки кайфиятда бажартирамиз. Яна Ибн Сино хазратлари айтадики, доира инсон иммунитетини кўтарса, най асабни тинчлантираркан. Умуман инсон психологиясида мусиқанинг тутган ўрни жуда катта. Мусиқалар икки хил турга бўлинади, ёқимли ва ёқимсиз мусиқа. Ёқимли мусиқа инсон ҳиссиётларини ижобий томонга юз тутишига туртки бўлади. Биз мижозларга пассив, руҳни тушириб юборувчи мусиқаларни эшитмасликни тавсия этамиз. Яна биз мижозларга қалбни тозалаш машқларини бажартирамиз. Шарқда кўпроқ қалбни тозалашга катта эътибор қаратилган. Ибн Сино хазратлари, Беруний, Фаробий каби алломаларимизга кўра, кўплаб касаллик ва муаммоларнинг сабаби қалбдаги муаммолар оғриқлар билан боғлиқ бўлади.


Хорижий корхонамиз 2008 йилда муассисдан еврода йиллик 8% тўлаш шарти билан қарз олган. Ҳозирги пайтгача қарз шартномаси асосида фоизлар ҳисоблаб ёзилган (қарз берувчига ҳисоблаб ёзилган сумманинг 90%и, 10%и – бюджетга фоиз солиғи). Бугунги кунга келиб эса биз на қарз берувчига, на бюджетга тўлай олмаяпмиз.\nКредитор билан келишувга кўра асосий қарз суммаси ва унга доир ҳисоблаб ёзилган фоизларни 2007 йилдаёқ шакллантирилган устав фондига киритиб, унинг суммасини кўпайтирмоқчи бўлган эдик.\nФоизлар ҳар чоракда 365 кун усули бўйича ҳисоблаб ёзилган (асосий қарз суммаси х 8% / 365 х чоракдаги кунлар сони). Ушбу усул қанчалик тўғри?\nАсосий қарзни ва ҳисобланган фоизларни устав фондига киритиш билан бир вақтда фоизларга 10 фоизлик солиқни бюджетга ўтказиш керакми ёки бирор-бир имтиёзлар борми?\nбош директор ўринбосари.\n– Қарзлар бўйича фоизли даромадни ҳисоблаб ёзиш усули (миқдори), фоизлар тўлаш тартиби ва муддатлари қарз шартномаси билан белгиланади. Агар фоизлар тўлаш тартиби ва муддатлари шартномада белгиланган бўлмаса, улар асосий қарзни қайтариш учун шартномада назарда тутилган тартибда ва муддатларда тўланади (Фуқаролик кодексининг 734-моддаси). Қонун билан тижорат банклари учун кредитлар бўйича фоизларни ҳисоблаш тартиби белгиланган (Тижорат банкларида фоизларни ҳисоблаш тўғрисида низомнинг1 17-банди). Қарз шартномалари бўйича фоизли даромадни ҳисоблаш усули ва унинг миқдори хўжалик юритувчи субъектлар – шартнома тарафларининг келишувига асосан белгиланади. Тегишинча, сизнинг ҳолатда қарз олувчи билан шартномада мустаҳкамланган ҳисоб-китоб усули тўғри бўлади.\nҚарз шартномаси бўйича фоизларни ҳисоблаб ёзиш қарз мажбурияти тўлиқ сўндирилгунча ёки у бошқа сабабларга кўра бекор қилингунга қадар амалга оширилади. Хатдан кўриниб турибдики, сизнинг ҳолатда қарз шартномаси бўйича мажбуриятлар дастлабки мажбуриятни бошқа мажбурият – муассиснинг қўшимча улушини устав фондига киритиш билан алмаштириш тўғрисида келишув тузиш йўли билан бекор қилинади.\nҚарз шартномалари бўйича ҳисоблаб ёзилган фоизларга тўлов манбаида 10%лик ставкада солиқ солинади (Солиқ кодексининг (СК) 156, 160-моддалари). Унга доир имтиёзлар назарда тутилмаган. Солиқни тўлаш фоизларни тўлаш санасидан кечиктирмай амалга оширилади (СКнинг 165-моддаси). Сизнинг ҳолатда фоизлар пул билан тўланмайди, бироқ бюджетга солиқ тўланиши керак, чунки ҳисоблаб ёзилган фоизлар суммасининг устав капиталини кўпайтиришга йўналтиришлиши сизнинг қарз берувчи муассис олдидаги мажбуриятларингизни сўндириш, яъни фоиз тўлаш сифатида қаралади. Шу сабабли муассиснинг устав капиталини кўпайтиришга йўналтирилган ҳиссаси миқдорини белгилаш чоғида ҳисоблаб ёзилган фоизлардан ушланган солиқни чегириш керак.\nБундан ташқари, баланснинг валюта моддалари билан операцияларда (шу жумладан хорижий валютада ифодаланган мажбуриятларда) Чет эл валютасидаги операцияларни бухгалтерия ҳисобида акс эттириш тартиби тўғрисида низомга2 мувофиқ курсдаги фарқ ҳисобга олиниши керак.\n1МБ бошқарувининг АВ томонидан 30.01.2004 йилда 1306-сон билан рўйхатдан ўтказилган қарори билан тасдиқланган.


Афғонистонда намойишлар давом этаяпти\nАҚШ аскарининг 16 афғонистонликни ўлдиргани ортидан Афғонистонда норозилик намойишлари давом этмоқда.\n13 март куни Афғонистон ҳукумати делегацияси Қандаҳорда АҚШ аскари 16 фуқарони отиб ўлдирган жойни кўришга борган пайти жанггарилар ҳужумига учради.\nҲужум натижасида бир нафар афғон ҳарбийси ҳалок бўлган, яна икки одам жароҳатланган.\nДелегация вакиллари орасида президент Ҳамид Карзайнинг икки укаси ҳамда Афғонистон Қуролли кучлари қўшма штаби бошлиғи генерал Каримий, Афғонистон Чегара ишлари вазири Асадулла Ҳолидлар бўлган.\nҚандаҳор полицияси расмийси, генерал Абдул Розиққа кўра, делегация вакиллари Балнади қишлоғига борган пайти ўққа тутилган ва ҳужум натижасида бир нафар афғон ҳарбийси ҳалок бўлган, яна бир аскар ва ҳарбий прокуратура вакили жароҳатланган.\nПрезидент Карзайнинг укаларидан бири Қаюм Карзайнинг айтишича, Қандаҳор губернатори Тўралай Веса ва мамлакат ташқи ишлар вазири Асадулла Холидга ҳужум натижасида шикаст етмаган ва улар соғ-саломат Қандаҳор шаҳрига қайтган.\nШунингдек, 13 март куни Афғонистон шарқидаги Жалолобод шаҳрида 400 нафар атрофидаги талаба 16 афғонистонликнинг АҚШ ҳарбийси томонидан ўлдирилишига қарши норозилик акцияси ўтказди.\nНорози талабалар қотилликни содир этган АҚШ аскарини жамоатчилик олдида суд қилишни талаб қилиб, "Америкага ўлим!", "Бизнинг тинч фуқароларни ўлдирган аскарга ўлим!" чақириқлари билан чиқишди.\nНамойиш иштирокчиларидан бири Дадуллоҳ Хон афғон халқи қайсидир давлат мустамлакасидан яшашни истамаслигини айтади.\n- Биз хорижий ҳарбийлар билан стратегик ҳамкорликни истамаймиз. Афғонлар ўз ҳолича яшашни иставчи мустақил инсонлар. Биз қайсидир давлатнинг мустамлакасида яшашни истамаймиз. Шунинг учун ҳам биз Қандаҳордаги қотилликни кескин қоралаяпмиз ва жиноятга чек қўйилишини талаб қиламиз,- деди Дадуллоҳ Хон.\nЯкшанба куни тунда АҚШ аскари Қандаҳордаги ҳарбий базадан чиқиб, 16 нафар тинч аҳоли вакилини отиб ўлдирган эди.\nПрезидент Карзай АҚШ аскарининг ҳужуми оқибатида ўлганлар орасида бир қанча болалар ва уч нафар аёл бўлганини маълум қилди.\nАҚШ президенти Барак Обама ушбу воқеа учун масъулларнинг барчаси жазоланишини ваъда қилди.\nАйни пайтда АҚШ ҳукумати қотилликни содир қилган ҳарбийга оид айрим маълумотларни очиқлади.\n38 ёшли америка аскари оилали бўлиб, икки боланинг отаси экани айтилмоқда.\nШунингдек, у снайпер сиффатида ҳарбий тайёргарликлардан ўтган ва яқинда Ироқда бошидан жароҳатлангани ҳам маълум қилинди.\nУшбу воқеа Афғонистондаги АҚШ ҳарбийларига нисбатан таранг муносабатни кучайтирди.\nАмерика аскарларининг қуръон нусхани ёқиши ортида Афғонистонда норозиликлар кучайган эди.\nТолибон ҳаракати якшанба кунги қотиллик учун ўч олиши борасида таҳдид қилганидан сўнг, Афғонистондаги АҚШ элчихонаси барча америкаликларни эҳтимолий қасос ҳужумларидан огоҳликка чақирди.


Finance.uz - Озиқ-овқат саноатини ривожлантиришда банклар иштироки\nОзиқ-овқат саноатини ривожлантиришда банклар иштироки\nМиллий матбуот марказида «Мамлакатимизда озиқ-овқат дастурининг амалга оширилишида банк тизимининг иштироки» мавзуида анжуман бўлиб ўтди. Ўзбекистон Республикаси Марказий банки томонидан ташкил этилган ушбу тадбирда Олий Мажлис Сенати аъзолари, Ўзбекистон Савдо-саноат палатаси вакиллари, тижорат банклари ходимлари ҳамда тадбиркорлар иштирок этди.\nТадбирда сўз олганлар Ўзбекистоннинг аграр секторида амалга оширилаётган изчил ислоҳотлар натижасида маҳсулот етиштириш ва уни қайта ишлаш, тайёр маҳсулотни экспорт қилиш ҳажми муттасил ортаётганлиги, айрим давлатларда аҳолини озиқ-овқат маҳсулотлари билан таъминлаш муаммога айланиб бораётган бир пайтда мамлакатимизда қишлоқ хўжалиги маҳсулотлари етиштириш ҳажми йилига ўртача 6 фоиз ўсаётганлигини таъкидладилар.\nМаълумки, юртимизда ҳар йили 16 млн. тоннага яқин мева-сабзавот етиштирилиб, 180 турдан ортиқ мева-сабзавот ва қайта ишланган маҳсулотлар 80 дан ортиқ мамлакатга экспорт қилинади.\nСўнгги уч йилда хорижга сотилаётган қишлоқ хўжалик маҳсулотлари ҳажми 3 баробар ошди. Ушбу кўрсаткичларга эришишда банк кредитларининг улуши салмоқли бўлмоқда. 2013 йилда тижорат банклари мева-сабзавот, узум ва полиз маҳсулотларини етиштириш, сақлаш, қайта ишлаш ва экспортини қўллаб-қувватлашга салкам 365 млрд. сўм кредит ажратгани бунинг ёрқин далилидир. Энг муҳими, ушбу кредитлар ҳисобига аграр соҳада бир қатор инновацион лойиҳалар амалиётга татбиқ этилди. Хусусан, томчилатиб суғориш тизими йўлга қўйилди, уруғчилик ва кўчатчилик тармоқлари янгиланди, интенсив боғлар яратилди, шунингдек, қишлоқ хўжалик техникалари сотиб олиниб, иссиқхоналар, музлатгич ва омборлар ташкил этилди.\nЮртимиз қишлоқ хўжалигидаги мавжуд салоҳият инвестицияларнинг салмоқли қисмини ушбу соҳага йўналтиришга асос бўлмоқда. Ҳозирги пайтда хорижий молия институтлари иштирокида илғор агросаноат технологияларини жалб қилиш, қишлоқ хўжалик инфратузилмасини ривожлантириш, ирригация тармоқларини янгилаш, ерларнинг мелиоратив ҳолатини яхшилаш, шунингдек, аҳолини ичимлик суви билан таъминлаш, маҳаллий хомашёни чуқур қайта ишлаш асосида тайёр озиқ-овқат маҳсулотлари ишлаб чиқариш борасида 1,1 млрд. доллардан зиёд маблағларни талаб этадиган йирик лойиҳалар амалга оширилмоқда.\nАнжуманда Президентимизнинг 2009 йил 26 январдаги «Озиқ-овқат маҳсулотлари ишлаб чиқаришни кенгайтириш ва ички бозорни тўлдириш юзасидан қўшимча чора-тадбирлар тўғрисида»ги 1047-сонли Қарори юзасидан тижорат банклари фаолияти сарҳисоб қилинди. Унда банклар томонидан сўнгги 5 йил давомида қарийб 4 трлн. сўмга яқин кредит маблағлари айнан озиқ-овқат истеъмол товарлари ишлаб чиқарувчи корхоналарга йўналтирилганлиги қайд этилди.\n– Жорий йилнинг ўтган етти ойи мобайнида тижорат банклари озиқ-овқат маҳсулотлари ишлаб чиқарувчи корхоналарни молиявий қўллаб-қувватлаш ва ички бозорни тўлдириш мақсадида 971,8 млрд. сўм ёки ўтган йилнинг шу даврига нисбатан 1,4 баробар кўп кредит маблағлари йўналтирди, – дейди Марказий банкнинг Тижорат банкларининг инвестиция портфелини мониторинг қилиш департаменти етакчи иқтисодчиси Жасур Юнусходжаев. – Мазкур маблағларнинг 171,9 млрд. сўми озиқ-овқат маҳсулотлари ишлаб чиқаришда зарур бўлган технологик ускуналарни харид қилиш, 775,4 млрд. сўми хомашё ва материаллар сотиб олиш, 24,5 млрд. сўми фермер хўжаликлари, агрофирмалар ва бошқа тадбиркорлик субъектларига иссиқхоналар барпо этиш, томчилатиб суғориш тизимини харид қилиш учун кўзда тутилган лойиҳаларни молиялашга йўналтирилди.\nУшбу кредит маблағлари ишлаб чиқариш объектларини қуриш, замонавий технологик линиялар харид қилишга йўналтирилиши чекка ҳудудларда ҳам озиқ-овқат маҳсулотлари ишлаб чиқарадиган тадбиркорлик тузилмаларининг кўпайишига хизмат қилмоқда.\n– Бугун юртимизда фермерлар қўлга киритаёган ҳар бир ютуқ ва муваффақиятлар замирида, аввало, Президентимиз раҳнамолигида аграр соҳада олиб борилаётган оқилона сиёсат, қолаверса, тижорат банкларининг молиявий кўмаги ётади, – дейди Тошкент вилоятининг Янгийўл туманидаги «Балгабоев Искандер Эркин» фермер хўжалиги раҳбари С.Балгабоев. – Хўжалигимизда наслдор чорва моллари сонини кўпайтириш ва аҳолини гўшт ва сут маҳсулотлари билан таъминлаш мақсадида «Агробанк» акциядорлик-тижорат банкининг Тошкент вилояти филиалидан 450 млн. сўм миқдорида кредит олдик. Ушбу кредит ҳисобига 10 та янги иш ўрни яратилди, истеъмол бозорига гўшт ва сут маҳсулоти етказиб бериш ҳажми ортди.\nТадбирда республикамиз банклари озиқ-овқат саноати корхоналарини молиявий қўллаб-қувватлашни кенгайтириш, кўрсатилаётган хизматлар кўламини ошириш чораларини кўраётганлиги айтиб ўтилди. Чунончи, Марказий банкнинг қайта молиялаштириш ставкасидан ошмайдиган фоиз ставкаси бўйича белгиланган тартибда кредитлар бериш ва лизинг хизматлари кўрсатиш учун банк кредит портфелининг камида 20 фоизи миқдорида махсус линиялар очилмоқда. Экспорт операциялари бўйича амалга ошириладиган хизматларнинг чекланган муддати 60 кундан 90 кунга узайтирилиши экспорт операциялари хизматларини амалга ошириш ҳажмини кенгайтирди. Микрофирмалар ва кичик корхоналар ўзи ишлаб чиқарган товар (иш, хизмат)ларни экспорт қилишдан тушадиган валюта тушумининг 50 фоизини мажбурий сотишдан озод этилган.\nАнжуманда банк тизимининг озиқ-овқат дастури ижросини таъминлашдаги иштироки янада фаоллашиши ва бу келгусида мамлакатимизда озиқ-овқат саноатини янги поғонага олиб чиқишга муносиб ҳисса қўшиши таъкидлаб ўтилди.


Муҳаммад Солиҳнинг сўнгги йилларда АҚШга қилган биринчи сафаридан сўнг берган интервьюси - Фарғона.Ру ахборот агентлиги\n18:29 msk, 12 Июль 2020\nМуҳаммад Солиҳнинг сўнгги йилларда АҚШга қилган биринчи сафаридан сўнг берган интервьюси\n05.07.2005 14:46 msk\n- Конгрессдаги тинглов қандай ўтди?\n- Биз уларга Андижон воқеалари ҳақида гапириб бердик. Менинг ҳамкасбларим намойишчилар қирғин қилингани тўғрисидаги ашёвий далилларни кўрсатдилар. Сенатор Броунбек Ўзбекистон халқи мамлакатда АҚШ ҳарбий базаси мавжудлигига қандай муносабат билдираётгани билан қизиқди. Унга ҳарбий базанинг мавжудлиги кўпроқ ижобий таъсирга эга, деб жавоб берилди. 2002 йилда Жорж Буш ва Ислом Каримов ўртасида имзоланган шартномага кўра, агар Ўзбекистон инсон ҳуқуқлари ва демократия борасидаги мажбуриятларини бажарса ҳарбий ёрдам берилишига эришади. Бироқ Каримов шу кунгача бу бандни бажармади. Андижон воқеаларидан сўнг бу ҳеч кимда шубҳа қолдирмади.\n- Америкаликларда ҳамми?\n- Умримда биринчи марта америкалик сиёсатчилар Ўзбекистонда нималар бўлаётганини тушуниб етганларини ҳис қилдим. Каримов Тошкентга борган Жон Маккейн раҳбарлигидаги уч сенаторни қабул қилишдан бош тортгач, кўп нарса ўзгарди. Ўйлайманки, АҚШнинг Ўзбекистонга нисбатан сиёсати ўзгаради. Ҳозирча бу ҳақда ҳеч қандай қарор йўқ, бироқ конгрессменлар кайфиятидан ижобий ўзгаришлар бўлишини илғаш мумкин.\n- Қандай ёрдамга умид қилаётирсиз?\n- Мен АҚШ ва Европа Иттифоқи Каримовни қандайдир ислоҳотларни амалга оширишга мажбур қилади, деб ўйлайман. Бу эса мухолифатнинг фаоллашувини тезлатади, халқ қаршилигини жонлантиради.\n- Сизнинг ташрифингиз аниқ натижалар бердими?\n- Ҳеч бўлмаганда АҚШ Давлат котиби ўзининг куни кеча қилган баёнотида Ислом Каримовни Лукашенко билан бир қаторда кўрсатиб ўтганини эслаш кифоя.\n- Сиз америкаликлардан нималарни илтимос қилдингиз?\n- Биз қўлдан келмайдиган ёрдамни сўрамадик. Мухолифат партияларини рўйхатга олиш, мамлакатга мухолифат лидерларининг қайтишига йўл очилиши, парламент ва президентликка эркин сайловлар ўтказилишига таъсир қилиш борасида ёрдам сўрадик. Шунинг ўзи тузумни тинч йўл билан алмаштириш учун етарлидир.\n- Маблағ сўрамадингизми?\n- Йўқ, бу иккинчи масала. Бу масалани сиёсатчилар билан эмас, жамғармалар билан ҳал қилиш лозим. Сиёсатчилардан эса фақат сиёсий ёрдамни кутиш мумкин.\n- Зокир Алматов ҳақида эшитдингизми?\n- Ҳа, унинг Москвадаги Кремль касалхонасида эканини, юрак хуружига учраганини эшитдим. Каримов Андижон воқеаларидан кейин махсус хизматлар раҳбарларини алмаштириш жараёнини бошлаганга ўхшайди. Агар Алматов бўшатилса, у Каримов режими ҳақида кўп нарсаларни гапириб бера олади. Каримов мамлакатнинг асосий бошқарувчисидир. Мамлакатда у нима истаса шу бўлади. Балки Алматов яна қайта иш бошлар, балки уни қамашар. Каримов исталган диктатор каби ҳаракат қилади. Мамлакатни қўрқувда сақлайди.\nМуаллиф – Михаил Зигарь. Манбаа – “Коммерсантъ”, 04.07.2005, 9 - бет


Эрик тен Хагнинг "Манчестер Юнайтед" билан шартномаси муддати маълум бўлди » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Англия » Эрик тен Хагнинг "Манчестер Юнайтед" билан шартномаси муддати маълум бўлди\nЭрик тен Хагнинг "Манчестер Юнайтед" билан шартномаси муддати маълум бўлди\nГолландиялик мутахассис Эрик тен Хаг тез орада “Манчестер Юнайтед” бош мураббийига айланади. Айни пайтда инглиз клубининг тен Ҳаг билан шартномаси муддати бўйича музокаралар олиб борилмоқда. Кутилишича, томонлар яна бир мавсумга ёки дарҳол тўрт йилга узайтириш варианти билан уч йил муддатга шартнома тузадилар. Бу ҳақда Тҳе Гуардиан хабар бермоқда.\nБугун, 19 апрел куни бўлиб ўтадиган Англия премер-лигасининг 30-туридан ўрин олган "Ливерпул"га қарши ўйингача Эрик тен Хагнинг тайинланиши элон қилиниши кутилмайди.\nХабарда, шунингдек, Стив Макларен ва Митчелл ван дер Гаг билан музокаралар олиб борилаётгани, уларни “Манчестер Юнайтед” бош мураббийи ёрдамчилари лавозимига тайинлаш бўйича музокаралар олиб борилаётгани қайд этилган.\nҚайд этилишича, «Манчестер Юнайтед» «Аякс» билан голландиялик мутахассис учун 2 миллион евро миқдорида товон пули тўлаш бўйича музокараларни давом эттирмоқда.


Коррупцияга қарши курашиш – барчамизнинг бурчимиз!\nШундан келиб чиққан ҳолда Жиззах вилояти божхона бошқармаси томонидан коррупциянинг олдини олиш, унга қарши кескин курашиш, бу борада Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари туғрисида”ги ПФ-5927-сон Фармони талаблари асосида ҳам муайян ишлар йўлга қўйилган. Хусусан, бу иллатга қарши муросасиз курашиш борасида тадбиркорлар, аҳоли, кенг жамоатчилик вакиллари ва шахсий таркиб билан турли учрашувлар, давра суҳбатлари мунтазам ташкил этиб борилмоқда.\nХусусан, 2020 йил январь-апрель ойлари давомида бошқарма томонидан коррупцияга қарши курашиш, тамагирлик каби салбий ҳолатларнинг олдини олиш борасида жами 4 маротаба профилактик тадбир ўтказилган. Қолаверса, Ўз хавфсизлик гуруҳи томонидан 2020 йил январь-апрель ойи давомида жами 5 маротаба умумий профилактик йиғилишлар ҳам ташкил этилиб, 7 нафар ходимлар билан якка тартибда суҳбат олиб борилган.\nБу эса ўз навбатида ходимлар ўртасида хизмат интизоми, ички тартиб ва одоб-аҳлоқ қоидаларига риоя қилиш даражаси ижобий томонга ўзгарганлигини кўрсатди. Мисол тариқасида, 2019 йил давомида 3 та ходим интизомий жазога тортилган бўлса, жорий йилда эса бу кўрсаткич 2 нафарга камайган.\nШунингдек, бошқарма томонидан коррупцияга қарши курашиш борасида республика ва маҳаллий оммавий ахборот воситалари билан яқин ҳамкорлик алоқалари йўлга қўйилган бўлиб, мавзуга оид видеолавҳалар ва материаллар мунтазам ёритиб борилмоқда. 2020 йилнинг январь-апрель ойларида Коррупцияга қарши курашиш йўналишида ОАВда жами 25 маротаба чиқишлар қилинган.\nШу ўринда алоҳида таъкидлаш лозимки, Жиззах вилояти божхона бошқармасида (0372) 223-28-39 рақамли “Ишонч телефони”нинг мунтазам йўлга қўйилганлиги ушбу салбий иллатнинг олдини олиш ва унга қарши курашда муҳим аҳамиятга эга. Негаки, соҳага оид бирор бир муаммо, таклиф ёки мулоҳазалар юзага келганда фуқаролар бемалол мазкур рақамларга боғланишлари мумкин.\nХулоса ўрнида айтганда, коррупцияга қарши курашда фақатгина меъёрий-ҳуқуқий ҳужжатлар базасини такомиллаштириш ёки жамоатчилик ўртасида профилактик тадбирларни ўтказиш етарли эмас. Бунда ҳар бир шахс ўзининг виждонига, мустаҳкам иродасига эга бўлиб, жамиятда ҳуқуқий онг ва ҳуқуқий маданиятни юксалсалтиришга ўз ҳиссасини қўшсагина коррупцияга қарши том маънода самарали кураш олиб бориш мумкин.


Жуда ғаройиб шикоят - 23 Октября 2015 - BEPUL MP3 KO'CHIRISH, VIDEO KLIP, FOTO SURATLAR, YANGI\nВторник, 2017-09-19, 8:57 PM\nГлавная » 2015 » Октябрь » 23 » Жуда ғаройиб шикоят\nУлардан бирлари шикоят қилди. Унда шундай сўзлар бор эди: "Менинг тўртта туғишганларим бор. Уларнинг ичида энг бойи менман. Лекин негадир қариндошларим сингилларимнинг зиёратига кўп келишади-да, менинг зиёратимга жуда кам келишади. Улар тўрттала синглимни ҳар куни зиёрат қилишади. Аммо мен қариндошларимни негадир жуда кам кўраман. Улар менинг зиёратимга жуда кам келувчидирлар.\nСингилларимга қараганда мен кўпроқ олдимга келганларга ҳадялар бераман. Бу гапим билан сингилларимни кам совға беради деб асло айбламоқчи эмасман. Лекин улардан кўра менинг кўпроқ совға беришимни ҳамма билади. Кўп кишилар қариндошларимга мени зиёратимга келишни маслаҳат беришади, насиҳат қилишади. Чунки, менда кўп яхшиликлар бор бўлиб, мени кўргани келганларга ўша яхшиликлардан, жуда кўп ҳадялардан улашаман. Шундай бўлишига қарамасдан улар мендан узоқлашишади. Аслида менсиз қариндошларимга ҳаловат бўлмайди. Бироқ, барибир келишмайди. Келишса ҳам, жуда кам келишади. Мени бунчалик ташлаб қўйишларининг сабаби нима? Мен ҳам ўша беш опа-сингилларнинг бири эмасманми?! Мен ҳам сингилларимга ўхшаб уларнинг қариндоши эмасманми?! Нега қариндошларим, яқинларим мени ўзларига улфат қилишмайди?! Нега ўзларининг дўстликларидан мени маҳрум қилишади?! Нега мен билан борди-келди қилишмайди?! Нега мени унутиб қўйишади?!”\nЭнди шу ўринда ушбу шикоят соҳибаси кимлигини билишимиз қолди. Бу барчамиз учун бениҳоя қимматли бўлган Бомдод намозидир. Унинг бу қадар фасоҳатли гапириши мени ҳайрон қолдирди. Мен эшитган энг ажиб, энг ёқимли ва шу билан бирга энг оғриқли шикоят мана шу бўлди. Агар ушбу шикоят сизга ҳам маъқул бўлган бўлса, яқинингизнинг шикоятларини қабул қилиб, унинг истакларини бажо келтиришга ҳаракат қилинг. Бундан буён борди-келдини астойдил йўлга қўйиб, уни тез-тез, ҳар куни зиёрат қилиб, ҳолидан хабар олиб, беҳисоб ҳадяларини олиб қайтинг. Уни бошқа туғишганларидан ажратиб қўйманг!\nТўрақўрғон туманидаги "Усмон Зуннурайн”\nКатегория: BAXS - TORTISHUV / FIKR MULOHAZA | Просмотров: 353 | | Теги: Yangilik, newsuz, uznews, xabarlar, habarlar, Новости, Yangiliklar, ahborot, news | Рейтинг: 0.0/0


'Дўконларнинг бузилиши муҳожирларга таъсир қилади' - BBC O'zbek\n'Дўконларнинг бузилиши муҳожирларга таъсир қилади'\nImage caption Москвада қатор савдо дўконлари ноқонуний қурилган деб бузилмоқда.\nМосквада сешанбага ўтар кечаси савдо павильонларини кўчириш бўйича йирик кампания бошланган. Москва шаҳар ҳукумати уларнинг қурилишини ноқонуний деб топган. Айтилишича, ҳозирча 97 бино бузилиши тасдиқланган.\nШундай бинолар қаторига кичик дўконлар билан бирга "Пушкин" метроси олдидаги "Пирамида" савдо маркази, "Щелковская" метроси яқинидаги "Албатрос" ва "Чистые пруды" савдо марказлари, "Кропоткинская", "Арбатская", "Улица 1905 года", Люсиновская, Марксистская ва бошқа кўчалардаги савдо қаторлари киритилган.\nХабарларга кўра, павильонлар бузилаётган пайтда уларнинг ичида одамлар ҳам бўлган, яъни кўп савдогарлар олдиндан огоҳлантирилмаган.\nБаъзи савдо ходимлари ўзларининг махсус рухсатномалари борлигини айтиб бош прокурор Юрий Чайка ва шаҳар ҳокими Сергей Собянинга мурожаат қилганлар.\nДемонтаж ишларига бир вақтнинг ўзида 7000 дона техника жалб қилинди, деб айтган кўчмас мулк бўйича Москва давлат инспекцияси раиси Сергей Шогуров.\nУнга кўра, ноқонуний қурилган биноларнинг кўпчилиги телефон, газпровод, иссиқлик ва электр линиялари устида жойлашгани учун ҳам хавфсизлик юзасидан талабга жавоб бермайди.\nМосква бизнес-омбудсмени эса дўконлар эгаларини шаҳар ҳукумати билан судлашишни маслаҳат берган.\nКомпенсация масаласи билан суд шуғулланади. Кўп тадбиркорлар ўзларининг мулкини баҳолаб, Конституцион судга мурожаат тайёрлай бошлаганлар. Тадбиркорлар ҳукуматдан дўконларини бузилишини изоҳлаб беришни сўрашган.\nМаълумки Марказий Осиёдан борган кўплаб меҳнат муҳожирлари асосан маиший хизмат кўрсатиш соҳаларида, савдо шаҳобчаларида ишлаб пул топишади.\nБи-би-си Москвадаги инсон ҳақлари фаоли Баҳром Ҳамроевдан бу ўзгаришларнинг меҳнат муҳожирларига ҳам таъсири бўладими?-деб сўради.\nҲуқуқ фаолига кўра, бу ҳолат энг аввало ишсизликни оширади. Дўконларнинг бузилиши шаҳарнинг ташқи кўриниши учун эмас, кўпроқ хавфсизликни ўйлаб амалга ошириляпти, дейди у.


9 октябрь куни Ўзбекистонда кутилаётган об-ҳаво маълумоти\nГидрометеорология хизмати маркази эртага, 9 октябрь куни қандай об-ҳаво кутилаётганини маълум қилди.\nТошкент шаҳри. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади. Ҳарорат кечаси 5-7 даража, кундузи 15-17 даража илиқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3 даража совуқ-2 даража илиқ, кундузи 10-15 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 2-7 даража, кундузи 12-17 даража илиқ бўлади.\nТошкент, Сирдарё, Самарқанд ва Жиззах вилоятлари. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3-8 даража, кундузи 13-18 даража илиқ бўлади.\nҚашқадарё ва Сурхондарё вилоятлари. Ҳаво ўзгариб туради, баъзи жойларда ёмғир ёғиши мумкин. Ғарбий шамол йўналишини ўзгартириб, шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 8-13 даража, кундузи 13-18 даража илиқ бўлади.\nАндижон, Наманган, Фарғона вилоятлари. Ҳаво ўзгариб туради, баъзи жойларда ёмғир ёғиши мумкин. Ғарбий шамол йўналишини ўзгартириб, шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3-8 даража, кундузи 10-15 даража илиқ бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда ёмғир ёғади, баланд тоғ ҳудудларда қорга айланиши мумкин. Ғарбий шамол йўналишини ўзгартириб, шимоли-шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3 даража совуқ-2 даража илиқ, кундузи 6-11 даража илиқ бўлади.


2020 йилга қадар Ўзбекистонда енгил саноат экспорти уч баробарга ошиши кутилмоқда\n21:51 / 24.05.2017\n24 май куни Халқаро пресс-клубнинг (ХПК) навбатдаги йиғилиши бўлиб ўтди. Тадбирда «Ўзбекенгилсаноат» АЖ бошқарув кенгаши раисининг маслаҳатчиси Расул Содиқов, «Осиё рамзи» Ўзбекистон дизайнерлар уюшмаси раиси Ҳолида Комилова ва «Истиқлол текстил дизайн» МЧЖ вакили, енгил саноат компаниялари вакиллари, экспертлар ҳамда ОАВ ходимлари иштирок этишди.\nМаълум бўлишича, 2016 йилда энг йирик текстил компанияси бўлмиш «Ўзбекенгилсаноат» АЖ тадбиркорлари томонидан 1,146 млрд доллар қийматига тенг маҳсулот дунёнинг қарийб 60 та мамлакатига экспорт қилинди. «Ўзбекенгилсаноат» таркибидаги 460 та корхона томонидан ўзлаштирилган сармоя 2,5 миллиард долларга тенг бўлди, чет эл инвесторлари иштироки билан 200 та янги корхона ташкил этилди. «Ўзбекенгилсаноат» АЖ чет элдаги савдо уйлари сонини 49 тага кўпайтириш режалари экспорт ҳажмини оширишига хизмат қилиши кутилмоқда.\nШунингдек, спикерлар Ўзбекистоннинг экспорт қилиш салоҳиятларини кенгайтириш ҳамда жаҳон бозорларига жўнатилаётган юқори устки нарҳли маҳсулотларнинг кўламини ошириш борасида ҳам атрофлича тўхталиб ўтилди.\n“2016 йил 21 декабрда «2017 – 2019 йилларда тўқимачилик ва тикув-трикотаж саноатини янада ривожлантириш чора-тадбирлари дастури тўғрисида» Президент Ш.М. Мирзиёевнинг қарори чиққанини алоҳида таъкидлаб ўтиш лозим. Ушбу муҳим дастурий ҳужжатга кўра, 2020-йилгача 132 та инвестицион лойиҳа амалга ошиши кутилмоқда, уларнинг 50 фоизи чет эл инвестиция ва кредитлари бўлиб, лойиҳаларнинг умумий қиймати 2,2 миллиард долларга тенг. Мазкур лойиҳаларни жорий қилиш натижасида яқин йиллар ичида экспорт салоҳиятини 7-8 миллиард долларга ошириш мақсад қилинган”, - дея қайд этди «Ўзбекенгилсаноат» АЖ бошқарув кенгаши раиси маслаҳатчиси Расул Содиқов.


Кристиан Томас, Европа уй-жой таълим маркази академиясининг ўқитувчиси (ЕБЦ) Германия, Бохум шаҳри:\n«Германияда хаусмастер – бу кўчмас мулкнинг сақловчиси, бошқарувчиси, кузатиб турувчиси, уйнинг хўжаси ва ташриф қоғози деганидир. Одатда, бу ёши улуғ, ҳаётий тажрибага эга киши бўлади. Уйда майда-чуйда муаммолар юзага келган тақдирда биринчи бўлиб унга мурожаат қилишади. Хаусмастерни ё мулкдорлар ёллайди ёхуд бошқарувчи компания. Бундай одам мулкдорлар ёки бошқарувчилар томонидан унга юклатилган, шартномада белгиланган вазифаларни ўз зиммасига олади. Умумий қилиб айтганда, унинг вазифаси – кўчмас мулк объектини назорат қилиш, унинг техник ҳолатини сақлаб туриш, уй атрофидаги ҳудудни кузатиш, тозалик ва хавфсизлик учун жавоб бериш. Хаусмастер доим жойида бўлиши, одамлар кўз ўнгидан узоқлашмаслиги, мулкдорлар, ижарачилар, ишга ёлловчилар ва БК ўртасидаги боғловчи бўғин бўлади. Турар жой мажмуаларида у кўп квартирали уйда истиқомат қилиш қоидаларига риоя этилишини кузатиб боради.\nГерманияда хаусмастер касби мавжуд эмас\nГерманияда хаусмастерга талаб ўта кучли бўлса-да, лекин бундай касбнинг ўзи йўқ. Ҳеч бир ўқув юртида бундай соҳага ўқитишмайди, аммо бу иш билан шуғулланмоқчи бўлганлар учун ўқув курслари талайгина. БК биринчи навбатда бу соҳа кишисидан базавий техник таълимни ва коммуникатив малакани талаб қилади. Хаусмастер кўчмас мулк объектида талабгир бўлган ихтисосликлар – сантехник, чилангар, электрик, бўёқчи сингари касблардан бирини эгаллаган бўлиши керак. Ўқув курсларида таълим олгандан кейин малакага эга бўлади ва сертификат олади.\nХаусмастер – кўп квартирали уйда мулкдорлар зиммасига юклатиладиган 17 та эксплуатация харажатларидан бири деганидир. Агар уй мулкдорлари шундай устомон кишини ишга ёллашса, демак унинг гарданига мазкур вазифаларни юклашади.\nГапга ҳам уста, келишишга ҳам\nГерманияда хаусмастернинг иши тобора муҳим ва талабгир бўлиб бормоқда. Сўнгги йилларда унга муносабат ва талаблар ҳам ўзгараётир. Авваллари асосан ишнинг техник жиҳатига – уйдаги умумий мол-мулкнинг созланганлиги, яшашнинг хавфсизлиги, уй атрофидаги ҳудуднинг тозалиги ва батартиблигига урғу берилган. Ҳозир олдинга қўйилаётган вазифалар анчайин салмоқли. Коммуникатив иқтидор: уйда яшовчилар билан мулоқот ўрната олиш ва келишиш, низоларни бартараф этиш, улар билан тил топиша олиш кўникмалари муҳим ҳисобланади. Хаусмастер кўнгли очиқ, самимий инсон бўлиши, одамлар билан суҳбатлашиш, уларнинг ҳар бирини эшитиш, ўзининг бу ишга уқуви ва одамларга ёрдам беришга хоҳиши борлигини исботлай оладиган қобилият эгаси бўлиши лозим. Мулкдорлар ҳам, ўз навбатида, уларнинг уйларида муаммоларни зудликда ҳал этадиган шундай канвойи инсон борлигидан кўнгиллари тўқ бўлиши керак.\nОхирги йилларда унинг ишида янги йўналишлар вужудга келди. Сабаби бугунги кундаги турар жой мажмуалари ўзига хос ижтимоий бирлашмага ўхшайди. Бу ерда турли миллат, маданият, ҳар хил ёш ва қизиқишлардаги одамлар истиқомат қилади. Демак уларнинг ҳар бири билан тил топиша олиш, бағрикенглик билан муносабатда бўлиш ва ҳурмат қилиш керак бўлади. Германияда кекса кишилар кўпчиликни ташкил қилади. Бу ҳам ёшлардан кўра қариялар билан мулоқот қилишда ўзига хос ёндашувни талаб қилади. Хаусмастер одамларни эшита олиши, саволлар бериши, уйда яшовчиларни нималар безовта қилаётганини яхши тушуниши керак. Бир сўз билан айтганда, у боғбон, электрик ёки чилангар эмас, балки ўзининг мулоқот қилиш қобилияти билан уйдаги вазиятни ўзгартиришга қодир бўлган одамдир. Германияда биргина БКнинг бошқарувида 400 мингтагача квартира бўлиши мумкин. Ҳар бир яшовчи билан мулоқот қилиш машаққатли иш, лекин хаусмастер бу ишнинг уддасидан чиқади. Шунинг учун хаусмастер уй-жой комплексларини бошқаришда муҳим бўғин ҳисобланади. Шундай мулоқот санъатига эса махсус курсларда ўқитишади.\nМамлакатда фуқароларнинг кўп квартирали уйларда узоқ йиллар истиқомат қилишлари учун шароитлар яратиш ғояси қўллаб-қувватланади. Бунга эса уйларда нафақат фаровон яшаш, балки мунозараларсиз, ўзаро ҳурмат-эҳтиромда истиқомат қилиш муҳити омил бўлади. Ана шу муҳитнинг шаклланишида ўз ишининг устаси бўлмиш хаусмастерларнинг ўрни катта.\nГерманияда кўчмас мулкдан асосан ижара ва уй-жойни ёллаш воситасида фойдаланадилар. Хаусмастер бу жараёнларда ҳам иштирок этади. У томонлар ўртасида шартномалар тузиш соҳасида қонун ҳужжатларидан хабардор бўлиши (бунга уни ўқитишади), квартирани ижарага олаётган шахс билан ижарага берувчининг ҳуқуқ ва мажбуриятлари ҳақида тасаввурга эга бўлиши зарур. Уй устаси квартирани янги ижарага олувчига топшириш жараёнларини назорат қилади, олдинги ижарага олганлар томонидан умумий мол-мулкка зиён етказилмаслигини кузатиб боради.\nКейинги йилларда биноларнинг самарали электр энергияси билан таъминланишига талаблар ошиб бораётган экан, бу ҳолат ҳам хаусмастер фаолиятида ўз аксини топди. У умумий уй коммуникациялари, лифтлар қандай ишлаётганини билиши, қурилишлардаги нуқсонларни назорат қилиб бориши лозим. Унинг ишида кўздан кечириш катта аҳамиятга эга. Унинг ваколат доирасига кирмайдиган носозликларни қайд этган тақдирда зудлик билан бу ҳақда БКга хабар бериши керак. Германияда хаусмастернинг бевосита вазифалари доирасига кирадиган ишларнинг аниқ рўйхати мавжуд. Бирор соҳа издан чиққудек бўлса, дарҳол тегишли ихтисосликдаги ташкилотларга хабар беради.\nҚизиғи шундаки, немис хаусмастерлари уйда яшовчилар билан ҳал этаётган масалаларнинг кўпи бизда ҳам юзага келади. Масалан, уй атрофида автомобилни сақлаш муаммосини олайлик. Бу хавфсизликка таҳдид, яшовчилар учун ноқулайлик туғдирадиган масала. Ёки маиший чиқиндиларнинг ноўрин утиллаштирилиши – одамлар ахлат солинган пакетларни вақтинча эшиклари ёнида қолдиришади. Германиядаги аксарият кўп қаватли уйларнинг балконлари тувакда гуллар билан безатилади. Мабодо у қулайдиган бўлса яшовчилар ҳаётига завф туғдиради. Хаусмастернинг вазифаси – одамлар билан масалаларни низоларсиз, муроса ила ҳал этиш.\nИшга махсус ёндашув зарур\nХаусмастернинг одамлар билан мулоқот ўрната билиш қобилияти бошқарувчилар учун ҳам аҳамиятга эга. Шунда яшовчилар ўртасида ортиқча сўровлар ўтказишга эҳтиёж туғилмайди. БК уйларда яшовчилар билан муносабатларни хаусмастерлар орқали ўрнатадилар, худди шундай, яшовчилар ҳам БК билан мулоқотни хаусмастерлар воситасида ўрнатишади. Унинг ишида ўзига хослик бор. Бу ўзига хослик бошқарувчи компаниянинг талабларига боғлиқдир. Масалан, ижтимоий соҳада ёки бизнес тузилмаларда кўчмас мулк объектларига хизмат кўрсатиш уй-жой фондига хизмат кўрсатишдан фарқланади. Ушбу ўзига хосликларни ўзлаштириб олиш учун хаусмастер курслар ва тренингларда ҳам қайта тайёрланиши зарур.\nВебинар иштирокчилари хаусмастерликни бизда жорий этиш бошқа давлатлардагидан кўра осон кечиши мумкинлигини қайд этишди. Биринчи навбатда, қўшнилар билан муросаи мадора қилиш, баҳс ва мунозаралардан қочиш ва тинч-тотув яшаш – Шарқ халқларининг анъана ва одоб-ахлоқида бор нарса. Тошкентдаги «MMG Facility Management Group» БК МЧЖ унча катта бўлмаган турар жой комплексида хаусмастер тамойилини қўллайди, бошқарувдаги муваффиятни шу ҳолат таъминлаганлиги ҳам ойдек равшан.


Жамоамиз ПФЛга рўйхат топширди | "NAVBAHOR" FUTBOL JAMOASINING RASMIY WEB SAHIFASI\nЖамоамиз ПФЛга рўйхат топширди\nДавралар орлалиғида жамоамиз асосий таркиби учун олти нафар футболчини рўйхатдан ўтказди. Йиғинлар давомида иштирок этган қуйидаги футболчилар мавсум иккинчи қисмини "Навбаҳор" сафида ўтказишади. Дарвозабон Акмал Ортиқов 87-рақам, ҳимоячилар Ботир Тўрабоев 3-рақам, Қаҳрамон Маҳаммаджонов 26-рақам, Тоҳир Шамситдинов 33-рақам, ярим ҳимоячилар Ғайрат Жўраев 23-рақам, Алибобо Раҳматуллаев 70-рақам ва ҳужумчи Даврон Исоқов эса 18-рақам остида ҳаракат қиладиган бўлишди. Шунингдек, ёшлар таркибига Билол Шарофиддинов ва "Машъал"дан келган Шоҳжаҳон Аббосовларни ҳам рўйхатдан ўтказиш учун ПФЛга тегишли хужжатлар топширилди. Лекин, Шарофиддинов тиббий кўрик билан боғлиқ муаммога дуч келганлиги боис унга жамоа сафида ўйнашга кейинроқ рухсат берилади. Асли тўрақўрғонлик бўлган Аббосовнинг хужжатларни "Машъал" тақдим этгани йўқ. Яъни муборакликлар футболчини шунчаки қуйиб юбормаслик учун ижара асосида жамоамизга ўтишини кўзлашмоқда. Мураббийларимиз эса Аббосовни ижарага олишни исташмаяпти.


Каримов қутлови ортида қандай маъно бор?\n04 декабр 2021, Тошкент вақти: 03:25\nЎзбекистон президенти қирғизистонлик ҳамкасбини сайловлар эсон-омон ўтиб олгани билан қутлади.\nЎзбекистон президенти фикрича, Қирғизистонда парламент сайлови "барқарор ва демократик шароитда" ўтган. Бундай баҳони Ислом Каримовнинг якшанба, 10 октябр куни ўтказилган сайлов муносабати билан Қирғизистон президенти Роза Ўтунбаевага йўллаган табрикномасида ўқидик.\nХўш, Каримовнинг табриги давлатлараро муносабатлар одоби доирасида амалга оширилган протокол тадбирими ёки Қирғизистоннинг жорий раҳбарига Тошкентнинг илиқ муносабати ифодасими?\nҚирғизистондаги “Қабар” агентлигининг Ўзбекистон раҳбари табриги тўғрисидаги 14 октябр кунги хабари, агар Ўш воқеалари бўлмаганида, эътиборсиз қолиб кетган бўлар эди.\nЎзбекистонлик таҳлилчи Фарҳод Толиповнинг фикрича, июн фожеаси бўлмаган тақдирда ҳам, Ўзбекистон раҳбари қўшнисини сайловдек катта сиёсий тадбирни ўтказиб олгани билан табриклаган бўларди.\n- Чунки бундай йирик воқеа ҳар қандай мамлакатда бўлса ҳам қўшни давлатларни, даже узоқдаги давлатларнинг раҳбарлари табрик хатларни, телеграммаларни юборишади. Мен аминманки, Ўтунбаевага битта Ўзбекистон раҳбари эмас балки бошқа давлат раҳбарлари шу жумладан Россия президенти ҳам табрик хатини юборган бўлса керак. Менинг бунга шак-шубҳам йўқ. Шунинг учун ҳам ўша табрикларнинг орасида Ўзбекистон раҳбарининг табригини ажратиб, қандайдир махсус муносабатларни излаш ўринсиз, дейди Фарҳод Толипов.\nБундай дегани билан, ўзбекистонлик таҳлилчи Фарҳод Толипов, Ўзбекистон раҳбарининг табриги оддий табриккина бўлмаслиги эҳтимолини ҳам соқит қилмайди.\n- Аммо шу билан бирга биз бевосита қўшни давлатмиз. Қирғизистонда бўлаëтган воқеаларга, ўзгаришларга биз ҳозир жуда ҳам бефарқ эмасмиз. Синчковлик билан кузатиб турибмиз. Яқиндагина у ерда яшаëтган ўзбеклар билан содир бўлган фожиали воқеалар бизни ҳам тегиб ўтди. Албатта Ўзбекистон Қирғизистонда бўлаëтган ўзгаришларни устувор йўналиш деб кузатиб келаяпти ва бу ҳам табиий, дейди ўзбекистонлик таҳлилчи Фарҳод Толипов.\nҚирғизистонлик таҳлилчи Мирсулжан Намазалиевнинг фикрича, Каримовнинг табриги замирида Ўтунбаевага юборилган муайян мужда ҳам йўқ эмас.\n- Каримовнинг Қирғизистон собиқ раҳбарлари билан муносабатлари яхши бўлмагани ҳеч кимга сир эмас. Каримовнинг бошқа қўшнилари билан муносабатлари ҳам бузилган. Мана шундай шароитда Каримов Қирғизистоннинг янги раҳбарияти билан яхши муносабатлар ўрнатмоқчидир, дейди қирғизистонлик таҳлилчи.\nМирсулжан Намазалиевнинг фикрича, Тошкентнинг Бишкек билан муносабатларини нисбатан илиқ ушлаб туришга ҳаракат қилаётганидан яна бир мақсади бўлиши мумкин.\n- Аввалига қочқинларни қабул қилиб олди, мана энди Қирғизистондаги демократик ўзгаришларни олқишлаган бўлаяпти-ки, буларнинг ҳаммаси бошқа мамлакатларга, аввало Ғарбга йўналтирилаётган сигналлардир. Тошкент шундай йўл билан Ғарб билан бўлган аввалги муносабатларини тиклаб олмоқчи бўлаётган бўлиши мумкин, дейди бишкеклик таҳлилчи Мирсулжан Намазалиев.\nМосквалик таҳлилчи Санобар Шерматованинг фикрича, Каримовнинг Ўтунбаевага йўллаган табрикномаси замирида оддий протокол мажбуриятидан кўпроқ маъно бор.\nЧунки Ўтунбаева билан Каримов ўртасидаги ўзаро муносабатлар ҳар жоим ҳам яхши бўлиб келган, дер экан, Санобар Шерматова Роза Ўтунбаеванинг 2005 йилги инқилобдан кейин ташқи сиёсат масалаларига масъул арбоб сифатида Тошкент билан муносабатларини яхшилашга ҳаракат қилганини эслаб ўтди.\n- 7 апрел воқеаларидан (2010) кейин Қамбарота-1 ГЭСи қурилиши қўшни мамлакатлар рози бўлган тақдирдагина бошланиши лозимлиги тўғрисида баёнот берган эди. Аввалги президент эса, бундай позицияда бўлмаган эди.\nВа Ўтунбаеванинг бундай позицияси, албатта, Тошкентнинг назаридан четда қолмади, албатта, ўз баҳосини олди, деди москвалик таҳлилчи Санобар Шерматова.\nТаҳлилчидан, бас, Тошкент Бишкек билан муносабатларини, июн фожеасига қарамай камида илиқ ушлаб туришга ҳаракат қилаётган экан, унда нима учун Каримов Ўшга бўлмасаям, ҳеч йўқ Бишкекка келиб қўймади, деб сўрадик ва ундан мана бу жавобни эшитдик:\n- Хоҳламайсиз экан-а! Шу кунда Қирғизистон бошқа давлатлар етакчиларини қабул қиладиган аҳволда эмас. Бу мамлакатда бошқа давлатлар раҳбарларини таклиф қиладиган ҳокимият мана энди шаклланаяпти, деди москвалик таҳлилчи Санобар Шерматова.


Қирғизистонга келган БМТнинг инсон ҳуқуқлари масалалари бўйича олий комиссари Луиз Арбур мамлакатнинг суд тизими аҳволи борасида ташвиш билдирди.\n24 январ 2021, Тошкент вақти: 13:18\n“Фикримча, Қирғизистондаги тергов жараёни ишончли, профессионал ва мустақил суд томонидан кўриб чиқилиши шарт”, - деди Луиз Арбур.\nҚирғизистондан сўнг Луиз Арбур Тожикистон, Қозоғистон ва Туркманистонга боради, аммо Ўзбекистонни четлаб ўтади. Луиз Арбур сафар санаси борасида Ўзбекистон раҳбарияти билан келишиш имкони бўлмаганини маълум қилди.\n“Биз минтақадаги беш давлат билан боғландик. Афсуски, Ўзбекистон ҳукумати биз билан боғланиб, сафар учун биз таклиф қилган саналар расмий Тошкентга қулай эмаслигини маълум қилди. Кейинчалик эса ўзаро бирор бир муддатга келишиб олишнинг иложи бўлмади”, - деди Луиз Арбур.


Шаҳарларда кўп квартирали уйларни қуриш ва реконструкция қилишни | NORMA.UZ\nШаҳарларда кўп квартирали уйларни қуриш ва реконструкция қилишни\nмолиялаштириш ва буюртмачига кредит ажратиш\nБажариладиган ишлар турлари\n1. Банк кредит буюртманомасини ва ушбу Низомнинг 14-бандида санаб ўтилган унга илова қилинган барча ҳужжатларни кўриб чиқиб, ҳужжатларни ўрганиб чиқиш асосида бериладиган кредит миқдорини аниқлайди ва кредит буюртманомасини қаноатлантириш ёки рад этиш тўғрисида қарор қабул қилади.\nКредит буюртманомаларини кўриб чиқиш муддати ушбу буюртманома ва унга илова қилинган барча ҳужжатлар тақдим этилган кундан бошлаб уч банк кунидан ортиқ бўлмаслиги керак.\n2. Кредит шартномаси тузади.\nКредит шартномаси имзоланган пайтдан бошлаб олинган кредитлар ва кредит шартномасидан келиб чиқувчи барча тўловлар тўлиқ қайтарилгунгача амал қилади.\n3. Белгиланган тартибда ҳар бир объект учун алоҳида махсус мақсадли ҳисоб рақами очади.\n4. Буюртмачига кредит пул маблағлари ажратади.\n5. Кредитлардан мақсадли фойдаланилиши ва уларнинг ўз вақтида қайтарилиши мониторингини олиб боради.\n6. Квартираларни жисмоний шахснинг дастлабки бадали маблағлари ва ипотека кредити ҳисобига ёки кўп квартирали уйдаги квартираларни сотиб олишга юридик шахс - иш берувчидан олинган маблағлар ҳисобига ҳудудий комиссиянинг протокол қарори асосида квартиралар уларга бириктирилган уй-жой шароитларини яхшилашга муҳтож бўлган жисмоний шахсларга сотади.\nНизомда назарда тутилган тартибда.\n7. Ипотека кредити олиш учун тақдим этилган ҳужжатларни кўриб чиқади.\nУч банк иш куни мобайнида.\nБуюртмачи - "Ўз шаҳар қурилиш инвест" МЧЖ республика ихтисослаш-тирилган инжиниринг компанияси\n1. Банкнинг хизмат кўрсатувчи филиалида ҳисоб-китобларни амалга ошириш учун "талаб қилиб олинадиган" асосий депозит ҳисоб рақамини очади.\n2. Кўп квартирали уйларни қуриш ёки реконструкция қилишни молиялаштиришда пул маблағларини ссуда ҳисоб рақамларидан пудратчиларнинг махсус ҳисоб рақамларига ўтказади.\n3. Кредит олиш учун банкнинг хизмат кўрсатувчи филиалига Низомнинг 14-бандига мувофиқ ҳужжатларни тақдим этади.\n4. Кредит шартномаси тузади.\n5. Тузилган шартнома асосида пудрат ташкилотини молиялаштиради.\nУлар тақдим этилган санадан бошлаб уч кун муддатда\nБуюртмачилар томонидан ажратиладиган маблағлардан мақсадли фойдаланиш учун банк филиалларида махсус мақсадли ҳисоб рақамлари очади.\nАмалда бажарилган (сарфланган) харажатлар тўғрисида маълумотномаларни - счёт-фактураларни тақдим этади.


Британия бош вазирининг отаси Брекзит ортидан Франциядан фуқаролик берилишини сўради\n21 май 2022, Тошкент вақти: 11:11\nСтэнли Жонсон Лондондаги Қирғизистон элчихонасида сўзламоқда.\nБритания бош вазири Борис Жонсоннинг отаси Стэнли мамлакат Европа Иттифоқидан чиқиши (Брекзит) муносабати билан Франциядан ўзига фуқаролик беришни илтимос қилди. Стэнли Жонсон бу ҳақда RTL радиосига берган интервьюсида маълум қилди.\nСтэнли Жонсон Консерватив партия аъзоси бўлган сиёсатчидир. У 1979-1984 йилларда Британиянинг Европарламентдаги депутати бўлган. Стэнли Жонсон Британия 1973 йилда Европа Иттифоқига қўшилганидан сўнг ўз мамлакатини иттифоқда тамсил этган илк сиёсатчилардан биридир.\nУнинг ўғли Борис Жонсон Европа Иттифоқи билан алоқаларни узиш ғояси ортидан Консерватив партия раҳбари ва бош вазир бўлишга эришди. Британия 2021 йилнинг 1 январидан Европа Иттифоқи аъзолигидан чиқди.\nСтэнли Жонсон Брекзит масаласида ўтказилган референдумда Британиянинг Европа Иттифоқидан чиқишига қарши овоз берган. У Франция фуқаролигини олиш орқали Европа билан алоқаларини сақлаб қолмоқчи.\n"Мен французманми, деган саволга жавобим: мен французман. Менинг онам Францияда туғилган, унинг онаси француз бўлган, унинг бобоси ҳам француз бўлган”,-деди Стэнли радиога француз тилида берган интервьюсида.\nФранция Британиянинг Европа Иттифоқига қўшилишига 1963 ва 1967 йилларда қарши чиққан эди.


Андижон шаҳар Халқ таълими бўлими бошлиғи пора билан ушланди - xabar.uz\nАндижон шаҳар Халқ таълими бўлими бошлиғи...\n08.04.2021 15:25 0 1671\nБош прокуратура ҳузуридаги департамент ҳамда давлат хавфсизлиги хизмати Андижон вилояти бошқармалари томонидан тезкор тадбирда ўтказилди.\nМаълум бўлишича, фуқаро яна бир фуқаронинг ишончига кириб халқ таълими тизимида ишловчи юқори лавозимда ишлайдиган «акахон»лари орқали халқ таълимида ишлайдиган танишларини аттестациядан ўтказиш, икки нафар танишини мактаб директорлиги, дугонасини мактаб директори ўринбосари лавозисига тайинлаш масаласини ҳал қилиб беришни ваъда қилган. Эвазига 8400 АҚШ долларини фирибгарлик йўли билан олган вақтида ашёвий далиллар билан ушланган. Тадбир давомида фуқаро айбига тўлиқ иқрор бўлиб пушаймонлигини айтган.\nФирибгар фуқаро 8400 АҚШ долларининг бир қисмини Андижон шаҳар халқ таълими бўлими бошлиғига беришини маълум қилгач унинг кўрсатмаларига асосан, тадбир давом эттирилади.\nАндижон шаҳар Халқ таълими бўлими бошлиғи юқоридаги масалаларни ижобий ҳал қилиш эвазига 900 АҚШ долларини пора тариқасида фуқародан олаётган вақтда ашёвий далиллар билан ушланади. Мазкур ҳолат юзасидан Андижон шаҳар Халқ таълими бошлиғига нисбатан жиноят кодексининг 210-моддаси, фуқарога нисбатан эса 168- ҳамда 28-, 211-моддалар билан жиноят иши қўзғатилиб тергов ҳаракатлари ўтказилмоқда.\nхалқ таълими пора\nТаълим 03/04, 13:44\nЖиззахда халқ таълими раҳбарларининг ярми ишдан олиниши мумкин


Давлатим байроғи — фахрим, ғурурим!\nrelative dating online quiz silvester frankfurt single party Давлатим байроғи — фахрим, ғурурим!\nsite de rencontre pour les 18 25 ans Ўзбекистон Республикаси Давлат байроғи қабул қилинган кун вилоятимизда ҳам кенг нишонланди.\nhttp://celebritysex.cz/?triores=persian-jewish-dating&12c=22 Ҳар бир киши ўз юртини гўзал билади, унинг рангин дунёсини теран ҳис қилади. Бунинг боиси нимада?\nlook here Негаки, у ўзи туғилган заминда ўсиб-улғаяди, ота-боболари эъзозлаган қадриятларни азиз билади. Миллийлик унинг қон-қонига сингиб кетган. Давлат рамзлари, жумладан, Давлат байроғида ҳам шу ўзлик намоён.\nТабиийки, биз ҳам мустақилликка эришганимиздан кўп ўтмай, 1991 йил 18 ноябрда қабул қилинган Ўзбекистон Республикаси Давлат байроғини азиз ва муқаддас биламиз. У — давлатимизнинг, суверен юртимизнинг ўзига хос рамзларидан бири. Байроқда халқимизнинг узоқ даврларга бориб тақаладиган бобомерос анъаналари, орзу-умидлари, олижаноблик, мардлик, ватанпарварлик, тинчликсеварлик каби миллий қадриятлари, хуллас, ўзбекнинг ўзлиги “муҳрланган”.\nБайроғимиз тантанали маросимларда, спортчиларимизнинг халқаро мусобақаларда эришган зафарлари шарафига баланд кўтарилади. Давлат идоралари биноси пештоқларида мудом ҳилпираб туради. Миллийлигимиз каби беназир байроғимиз қабул қилинган кун ҳам тантанали нишонланиши фахр ва ғурур туйғулари билан уйғун.\nБу сана вилоятимизда ҳам ўзгача нишонланди. 18 ноябрь куни эрта тонгдан Бухоро шаҳрида Давлатимиз байроғи шарафига тантанали маросимлар ўтказилди. Ҳарбий отлиқлар, Миллий гвардия аскарлари, бронетранспортёрлар ва квадракциклар, Ўзбекистон Республикаси мудофаасига кўмаклашувчи “Ватанпарвар” ташкилотининг ҳудудий спорт-техника клублари, талаба ва ўқувчилар, спортчи-ёшлар, велосипедчилар иштирокидаги марш қадимий Арк қалъасидан бошланди. Давлат байроқларига бурканган ва ҳарбий оркестрнинг тантанавор садолари остида ўтган марш унинг қатнашчилари ва тадбирни кузатган минглаб бухороликлар қалбида чексиз ғурур туйғуларини уйғотди.\nБайрамона юриш иштирокчилари шаҳарнинг тарихий қисми бўйлаб одимлаб, Абу Али ибн Сино номидаги Фавворалар майдонида жамланди. Катта майдонда баланд флагштокда ўрнатилган ва ҳилпираб турган улкан байроқ остида тантанали маросим бўлиб ўтди. Унда вилоят ҳокими Ў.Барноев ҳозир бўлганларни самимий қутлади. Сўзга чиққанлар Давлат байроҚи халқимизнинг ғурури, тимсоли, Ватан каби муқаддас эканлигини таъкидлашди.\nШундан сўнг тантанали маросим Фавворалар майдонига туташ ҳудудда жойлашган вилоят Ёшлар маркази олд майдонида давом эттирилди. Бу ерда кенг дастурдаги маданий тадбир бошланди. Шоир ва ёзувчилар чиқишларида Ватан, унинг Давлат байроғи шарафланди. Вилоятимизда истиқомат қилаётган турли миллат вакиллари дил сўзларини айтишди. Бухоро давлат университети қошида ташкил этилган Япон марказида фаолият кўрсатаётган Кунчиқар мамлакат фуқароси Саки Судзуки миллий байроғимиз ҳақида ўзбек тилида шеър ўқигани ҳам эътиборни тортди.\nҲарбий оркестр, бадиий жамоалар ва эстрада хонандаларининг чиқишлари байрамга алоҳида файз бағишлади.\n— Давлат байроғимиз қабул қилинган кунга бағишланган тадбирлар биз, ёшлар учун катта аҳамиятга эга, — деди Бухоро шаҳридаги енгил саноат ва педагогика касб-ҳунар коллежи битирувчи босқич ўқувчиси Илҳомжон Аҳадов. — Бундай тадбирлар ҳар биримизда Ватан туйғусини англаб етишимизга, юртга муносиб фарзанд бўлиб етишишимиз борасидаги масъулиятни янада чуқурроқ ҳис этишга ундайди.\nТаъкидлаш керак, Давлат байроғи қабул қилинган кунга бағишлаб вилоят туман ва шаҳарларида турли маърифий тадбирлар, “Давлатим байроғи — менинг ғурурим!” мавзусида олий ўқув юртлари талабалари, касб-ҳунар таълими муассасалари ҳамда умумтаълим мактаблари ўқувчилари ўртасида иншолар танловлари ҳам ўтказилди.\nhttp://huntersneeds.net/rigaro/4647 Эркин ЁДГОРОВ,\nun deux trois site de rencontre “Бухоронома” мухбири\n← Олис қишлоқлар аҳолиси билан учрашувлар\nОАВнинг сайловдаги иштироки →\n“Я ГОТОВ К ВЫБОРАМ”


Америка собиқ қўмондони: "Афғонистон урушида мақсадга эришилмади" - BBC O'zbek\nАмерика собиқ қўмондони: "Афғонистон урушида мақсадга эришилмади"\nImage caption Америка кучларининг Афғонистонга кирганига ўн йил тўлди\nАфғонистондаги иттифоқчи кучларнинг собиқ қўмондонига кўра, уруш 10 йилдирки давом этаётганига қарамай, АҚШ ва НАТО кучлари ўз мақсадлари сари силжий олмаганлар.\nИстеъфодаги генерал Станли Маккристал АҚШ урушнинг "ўта содда" қараш билан бошлаган ва ҳали ҳам уни муваффақият билан якунлаш учун билимга эга эмас.\nАҚШ амалиёти Усама бин Лодинни топиб, Толибонни йўқ қилишни мўлжаллаган. Бирлашган Миллатларга кўра, ўтган беш йилнинг ўзида 10 мингдан ошиқ оддий фуқаролар ҳалок бўлишган.\nАскарлар орасида эса 2,500 нафари нобуд бўлган, уларнинг аксари америкаликлардир.\nМазкур можаро аллақачон Вьетнам урушидан ҳам узоққа чўзилиб, Америка тарихидаги энг давомли урушга айланган.\nImage caption "...тарих борасида ўта жўн қарашга эга бўлганмиз". С.Маккристал\nТашқи Алоқалар Кенгашида нутқ сўзлай туриб, 2009-10 йилларда иттифоқчи қўшинларни бошқарган ва сўнгра ойномадаги интервьюси туфайли истеъфо беришга мажбурланган Генерал Маккристал АҚШ ва НАТО қўшинлари ўз ҳарбий мақсадларига элтувчи йўлнинг ярмидан сал кўпроғини босиб ўтишганини айтди.\nУнга кўра, энг оғир вазифа афғонлар ишончини қозона оладиган ва Толибон таъсирини мувозанатда ушлаб тура оладиган қонуний ҳукуматни барпо қилишдир.\n"Биз аввал ҳам етарли билимга эга эмасдик, ҳозир ҳам эга эмасмиз," деди у.\n"Кўпчилигимиз, хусусан мен ҳам, вазият ва тарихни жуда сунъий йўлда тушунганмиз, ва охирги 50 йиллик тарих борасида ўта жўн қарашга эга бўлганмиз," деди генерал Маккристал.\nУнинг қўшимча қилишича, Афғонистон ишғоли АҚШнинг 11 сентябр ҳужумлари ортидан ўзини мудофаа қилиш ҳуқуқини қўллаётганидек намоён бўлган бўлса, икки йил ўтиб Ироқнинг ишғол қилиниши "Америка саъй ҳаракатлари борасидаги мусулмон дунёсидаги қарашларни ўзгартирди", ва Афғонистонда зарур бўлиши мумкин бўлган ҳарбий заҳираларнинг сарфланишига сабаб бўлди.\nImage caption Толиблар қайтмоқдами?..\nКобулдаги Би-би-си мухбири Пол Вудга кўра Ғарб раҳбарлари НАТО 2014 йилда ҳарбий ролини тўхтатиши ортидан Афғонистоннинг баъзи қисмлари зўравонликлар ичида қолишини тан олишади. Унинг айтишича, Толибон билан тинчлик битимига эришилмагунча, бу урушнинг якун топишига кўпларнинг кўзи етмайди.\nАфғон Кўмагини Мувофиқлаштирувчи АКБАР Агентлигига аъзо ноҳукумат ташкилотлар ўтган ўн йиллик ичида 57 миллиард доллар кўмак пули берилганини айтишади, аммо баъзи камтарона муваффақиятларга қарамай, кўп афғонларнинг турмуши ҳали ҳам ўзгармаган.\nМасалан, Халқ Саломатлиги Вазирлигига биноан, бугунга келиб 80% афғонлар тиббий хизматдан баҳраманд бўлишлари мумкин. 2001 йилда бу кўрсаткич атиги 9% бўлган.\nАммо, янги касалхоналар кўп ҳолларда ёпилиб қолади ёки зарур жиҳозларга эга бўлмайди.\n"Бош сарлавҳаларга айланадиган рақамлар ортида дори ё шифокорлари танқис бўлган касалхоналарга етишишга уринаётган, ва китоб ё синфхоналарсиз таълим олишга интилаётган болалар турибди," дейди АКБАР директори Анн Гарелла.\nАфғонистон, шунингдек, охирги 10 йиллик ичидаги энг ёмон қурғоқчиликка юз тутмоқда. Жаҳон Озиқ-овқат дастурига кўра, 2.6 миллион одам ёрдамга муҳтож бўлади.


14:45 / 08 апрель 604 pdf Ўқиш режими + -\nМўмин мусулмонлармиз орзиқиб кутаётган ойлар султони бўлмиш муборак Рамазон ойига ҳам саноқли кунлар қолди.\nУтба ибн Фарқад розияллоҳу анҳудан ривоят қилинади:\nПайғамбаримиз соллаллоҳу алайҳи васаллам шундай дедилар: «Рамазон келган вақт жаннатнинг ҳамма эшиклари очилади. У ой давомида ҳеч бири ёпилмайди. Жаҳаннамнинг ҳамма эшиклари ёпилади. У ойда шайтонларнинг катталари кишанланади ва бир фаришта нидо қилади: «Эй яхшиликларни кўп қилувчи, сенга башорат! Эй ёмонликларни кўп қилувчи, Рамазон ойи тугагунча ёмонликдан тийил!»\nИмом Аҳмад ва Насоий ривоят қилишган.\nАлҳамдулиллаҳ бу йилги Рамазон ойига юртимизнинг барча ҳудудларида алоҳида тайёргарлик ишлари олиб борилмоқда. Хусусан, Рамазон ойида юртимизнинг 1370 дан зиёд масжидларида таровеҳ намозлари ва хатми Қуръонлар ўқилиши ният қилинган. Халқимиз жомелардаги таровеҳ намозларида ўқиладиган Қуръон тиловатига бутун вужуди билан соме бўлиб, улкан ажру савобга эга бўладилар ва руҳий-маънавий озуқа оладилар, иншааллоҳ.\nМуборак Рамазон ойида ўқиладиган таровеҳ намозлари ва Қуръон хатмларини лаззатини мўмин-мусулмон халқимиз ўзгача соғинч, интизорлик ва шавқ билан кутмоқда. Боиси, ўтган йили коронавирус пандемияси туфайли бу улуғ неъматдан барчамиз баҳраманд бўлолмадик.\nРўзадорлар тонгдан кун ботгунга қадар Яратганга иймонан ва савоб умидила рўзаларини сабр ва чидам билан тутадилар.\nБу улуғ амални адо этишда ёши улуғларимиз ўрнак бўлишса, кичкинтойларимиз ҳам катталарга қизиқиб саҳарликка уйғона бошлайдилар. Ифторни кутиб дастурхон атрофида жамланадилар.\nПайғамбаримиз соллаллоҳу алайҳи васаллам дедилар: «Ким Рамазон рўзасини ишонган ҳолда, ажрини Аллоҳдан умид қилган ҳолда тутса, қилган олдинги гуноҳлари афв этилади».\n«Набий соллаллоҳу алайҳи васаллам: «Сизга муборак Рамазон ойи келди. Аллоҳ азза ва жалла сизга унинг рўзасини тутмоқни фарз қилди. Унда осмонларнинг эшиклари очилур. Унда жаҳаннамнинг эшиклари ёпилур. Унда ўзбошимча шайтонлар кишанланур. Унда Аллоҳнинг бир кечаси бўлиб, у минг кечадан яхшидир. Ким у кечанинг яхшилигидан маҳрум бўлса, батаҳқиқ, маҳрум бўлибди», дедилар».\nУшбу ҳадиси шарифдан кўриниб турибдики, Рамазон ойи муборак ой эканлиги ва бошқа ойларнинг бирортаси бу сифат ила васф қилинмаган. Рамазон ойи йилнинг ўн икки ойи ичида энг афзали, энг баракалиси, энг улуғидир. У ўн икки ойнинг султонидир. Шунингдек, Рамазон ойининг рўзасини тутиш ҳар бир бандага Аллоҳ томонидан жорий этилган фарз амал эканлиги, ушбу ойда раҳмат эшиклари очилиб Аллоҳнинг раҳмати ва хайр-баракаси ёғилур. Раҳмат фаришталари тушур. Бандаларнинг тутган рўзалари, қилган яхши амалларининг савоблари чандон-чандон кўпайиб, осмонга кўтарилур. Муборак ойнинг ҳурматидан жаҳаннам эшиклари ёпилиб, унга кириш вақтинча кечга сурилур. Кишиларга Аллоҳнинг раҳмати бўлиб, уларга яхши имконлар яратиб берилур. Рўза тутиб, ибодат қилган кишилар жаҳаннамдан қутулур. Рамазон ойи шарафидан ўзбошимча шайтонлар кишанланиб, рўза тутган мўминларни васваса ва иғво қила олмай қолишади. Рўзадорлар хайрли ишлари ва ибодатларини бемалол қиладилар. Бу ойда бир кеча бор, у Қадр кечасидир. Ундаги ибодат – яхшиликларга бериладиган савоб ва хайр-баракалар шу даражада кўпдир. Ким ўша муборак кечани уйқу билан, беҳуда ўтказса, барча яхшиликлардан маҳрум бўлибди.\nҲа азизлар, муборак Рамазон ойи қалбларга сокинлик ва хотиржамлик бахш этувчи, ўзаро меҳр-оқибат ва мурувватни зиёда этувчи, диёнатли халқимизга яхшилик ва баракотлари ила келсин.\nБеморларга шифо берсин, бу вабо, бу балоларни олам аҳлидан кўтарсин, тавбага, Ўзига қайтишга, инобатга эриштирсин!\nАллоҳ таоло барчаларимизга Рамазон ойида енг шимариб савобли ва яхшилик ишларида мусобақа қилишимизни насиб этсин. Бу ойнинг яхшиликлари ила мукофотласин. Ўзининг ҳидоятидан бебаҳра қилмасин!\nMuhammadazi 06:45 / 09 апрель\nАллоҳ рози бўлсин жуда яхши малумотларни олдим\n21:41 / 08 апрель 974\n3392 12:15 / 11.06.2018\n442 03:30 / 13 апрель\n1296 19:00 / 12 апрель\n2607 19:15 / 14.06.2018


«Artel» вакили «Ўзэлтехсаноат» уюшмаси раиси бўлди\n05.07.2019 22:55 0 1657\nЎзбекистон бош вазири Абдулла Арипов раислигидаги йиғилишда «Ўзэлтехсаноат» уюшмаси раиси Алишер Абдуҳошимович Абдуллаев лавозимдан озод этилди. У уюшма раислиги лавозимида беш ой ишлади.\n«Kun.uz» хабарига кўра, «Ўзэлтехсаноат» уюшмасига Мирзиёд Раҳматович Юнусов янги раис этиб тайинланган.\nМирзиёд Юнусов шу вақтга қадар «Artel injenering and management» МЧЖда масъул лавозимда ишлаб келаётганди.\nМаълумот учун, Уюшманинг асосий вазифаси хом ашёни қайта ишлаш, юқори қўшилган қийматли тайёр маҳсулот ишлаб чиқариш ва экспорт қилиш бўйича ягона комплекс сифатида, шу жумладан саноат кооперациясини кенгайтириш ва қўллаб-қувватлаш асосида саноатни барқарор ривожлантириш стратегиясини ишлаб чиқиш ҳисобланади.\nЖамият 21/09, 21:35\nИқтисодиёт 21/08, 15:53\n«Artel», «Crafers», «Akfa Group» компаниялари монополист эмас». Антимонопол қўмита Жаҳонгир Ортиқхўжаевга қилинган мурожаатни ўрганди\nТехнология 22/05, 14:35


Ҳаёт энди бошланади (ҳикоя) [Abduqayum Yoʻldosh]\nЖўрамнинг исми Тошкентбой.\nБалки пойтахт шарафига қўйилгани сабаблидир, бир эшитган одамнинг ёдидан чиқмасди бу исм. Устига-устак, жўрамнинг туғилган куни ҳам эсдан кўтарилмайдиган саналардан эди: 29 феврал. Йили, адашмасам, 1964 эди.\nКўплар бундай от олишининг сабабини сўраб қолишарди, албатта. Жавоб эса жуда жўн эди. Узоқ Нурота тоғларининг орасидаги дўппидеккина қишлоқда туғилган чақалоққа унинг отаси Келдиёр ака яхши ниятлар билан, янада аниқроғи:\nКатта бўлса Тошкентни эгалласин, ка-атта одам бўлиб етишсин, дея қўйган экан бу исмни.\nБу фикр болалигидан жўрамнинг миясига ўрнашиб қолган шекилли, мактабда ўқиб юрган чоғларимиз, гоҳо-гоҳо ҳар ким ўзининг болалик орзусини айтиб қолган чоғлари, у ҳеч иккиланмасдан:\nМактабни битирсам, Тошкентга бораман, дерди-қўярди.\nБиз ҳам бу фикрга чиппа-чин ишонардик.\nЗеро, жўрамиз математика фанида ҳаммамиздан пешқадам эди.\nБиз ҳатто ҳайрон қолардикки, бу аллақандай формулалару, теорема-аксиомалар орасида Тошкентбой нимани тушунади деб. Аммо у тушунарди. Тушуниш ҳам гапми, барча масала-мисолларни шариллатиб ечиб ташлайверарди.\nШу сабабли бўлса керак, Тошкентбойнинг математика дафтари синфдошлар орасида талаш эди кўпчилик ундан биринчи бўлиб уй ишини кўчириб олишга шошарди. Бу фандан ойда бир марта ўтказиладиган назорат ишлари чоғи-ку, Тошкентбой бечоранинг ёнидаги, орқа-олдидаги парталарга ўтиришин истовчилар чунонам кўпайиб кетардики... Она томондан қариндошчилигимиз борлиги боис бунақа пайтлари мен хешлигимизни пеш қилган ҳолда дафтаримни биринчи бўлиб тутиб тураверардим. Тошкентбойга эса кимнинг мисолини ечиб беришнинг сира аҳамияти йўқдай эди: фақат математик амал бажаришга мўлжалланган машинадай, дафтар устига энгашиб олганча ёзаверарди, ёзаверарди.\nАйнан математика сабабли Тошкентбойнинг мактабда ҳам обрўйи баланд эди. Чунки у шу фандан ўтказилган олимпиадаларда туманда биринчи ўринни, вилоятда эса иккинчи ўринни олиб қайтганди.\nХуллас, Тошкентбой жўрамизнинг келгусида Тошкентга ўқишга боришию, институтга ўз кучи билан кириб, охир-оқибат пойтахтни эгаллашини биз ҳам исбот талаб қилмайдиган аксиома сифатида қабул қилардик.\nТез орада мактабни ҳам битирдик. Ҳаммаси ўтди: илк муҳаббат ҳам, илк учрашувлар ҳам, қизларга пинҳона мактуб ёзишлар ҳам, кечалари ўпкадан дудлар чиқиб «оҳ»лаб чиқишлар ҳам...\nҲаёт шу экан-да...\nДарвоқе, Тошкентбой камгап эди. Ўтиришларда ҳам қадаҳ сўзи берганимизда чайналиб, эзилиб ўтирмас, гапни жуда қисқа қилар, нари борса:\nҲамма соғ бўлсин, деб қутуларди.\nШу сабабли Тошкентбойга овқат сузилган маҳаллари қадаҳ сўзи беришни хуш кўрардик таом совиб қолмаслиги учун.\nТошкентбой жўрамизнинг озгина соддалиги бор эди. Ким нима деса ишониб кетаверарди. Ёдимда, синфимиздаги хушрўйгина бир қизнинг номидан мактуб ёзиб, уни учрашувга таклиф қилгандик. Сўнг кеч маҳал кийимларини дазмоллаб, устига арзон атир сепиб ваъдалашилган жойга етиб келган Тошкентбойни ўзимиз кутиб олиб, роса мазах қилиб кулган эдик.\nЖўрамиз оилада тўнғич фарзанд эди. Мол-ҳолга қараш, дала ишлари билан бўлиб кўпда бизнинг ўтиришларимизга ҳам келолмасди. Ҳолбуки, жўрамиз шу ёшида ошқозон хасталигига чалиниб улгурган эди. Кучли овқат ея олмас, кўпинча ошқозонини чангаллаб ўтириб қолар, тез чарчар, озгина ишлаши билан терга кўмиларди. Бир-икки марта дўхтирга боришни маслаҳат берган бўлдик, у ҳам кўнгандай бўлди, аммо, ўзбекчилик, «ертага» деган ваъданинг охири кўринмайди, вақт эса етишмайди...\nМактабни битиришимиз муносабати билан ўтказилган кечада ҳам ош сузилган маҳал Тошкентбойга сўз берилди. Ўз одатига содиқ қолган жўрамиз гапни бу сафар ҳам калта қилди. Фақат... негадир Тошкентбой ҳаммага соғлиқ-саломатлик тилаш билангина кифояланмади, балки:\nҚани, олдик, деди алланечук кўтаринки оҳангда. Ҳаёт энди бошланади...\nТўғриси, шахсан ўзимга бу қадаҳ сўзи сал эришроқ туюлди. Йўқ, гап жумланинг жимжимадорлигида эмасди. Зингил солиб қарасам, бир нечта синфдош ўғил болалар ҳам энсалари қотиб лаб буриб туришибди. Бу бежиз эмасди-да. Илк муҳаббат аталмиш ҳис-туйғулар гирдобида ўралашиб, ўзимиз кўнгил қўйган қизнинг қўлига тасодифан қўлимиз тегса еттинчи қават осмонда сайр этиб, маст-аласт одамдай энтикиб-ҳаприқиб юрган кезларимиз эди. Назаримизда, мактаб тугаши билан ҳаёт ҳам тугайдигандай эди. Ахир, энди ҳамма ҳар томонга тарқалиб кетади... Шу боис чекка-чеккага ўтиб, кўз ёши тўкиб олаётган биродарларимиз қанча эди... Ўн йил бирга ўқиган синрфдошар билан ажралишнинг ўзи бўладими...\nШунга қарамасдан, гуриллаб жўрамизнинг гапини маъқуллаган бўлдик.\nШу-шу Тошкентбой жўрамизнинг «Ҳаёт энди бошланади» деган гапи эсда қолди.\nЎша пайтлар расм бўлган тартибга кўра ўн кун далада ишлаб бердик, шундан кейин аттестатимизни қўлимизга тутқазишди. Шоша-пиша соғлиғимиз тўғрисида тиббий маълумотнома олишга киришдик.\nҚарасам, Тошкентбой маълумотномасига «Университетга» деб ёздирибди.\nМатфакка, деди жўрам саволимга жавобан.\nБиз буни ҳам одлдий аксиома янглиғ қабул қилдик.\nҲатто, тўғрисини айтай, биронтамиз ундан «Танканг» борми?» деб сўраб ҳам ўтирмадик. Зеро, шунча билими бор бола ўқишга ўз-ўзидан, ўз кучи билан кириб кетадигандай эди. Бунинг устига Келдиёр аканинг аҳволи ҳаммамизга маълум, боласи учун уч-тўрт мингни санаб берадиган ҳоли йўқ...\nКўпчилигимизнинг ёдида бордир, у пайтлари олий ўқув юртига тўртта кириш имтиҳони бўларди.\nМен Тошкентбойнинг ўқишга киролмаганини айтсам унчалик ажабланмассиз. Аммо, бизни ҳайратда қолдиргани шу бўлдики, жўрамиз математика фанидан ёзма имтиҳонда «3» олибди.\nБунга эса сира ишониб бўлмасди...\nАммо ишонмаганда қаерга борардик...\nҚисқаси, Тошкентбой жўрамиз мандатдан ўтолмай, эски жомадонини кўтарганча қишлоққа қайтди.\nКелдиёр ака совхозда бригадир эди, пойтахтдан бош эгиб қайтган ўғлини дарҳол далага чиқарган.\nБиз, очиғини айтай, бир амаллаб ёки таниш-билиш орқали ўқишга кириб олганлар, оммавий равишда пахтага жўнаб кетиш олдидан қишлоққа, иссиқ кийимларимизни олиб кетишга келдик.\nАна ўшанда кўриб қолдим Тошкентбойни.\nБир кабинаси олиб ташланган, уч ғилдиракли эски «Х4» тракторини ҳайдаб келаётган экан. Мени кўриб тўхтади.\nҲар қалай, чангга-мойга беланган уст-бошидан истиҳола қилдими, қўлининг учини бериб сўрашиш билан кифояланди. Сўнг, ҳол-аҳвол сўрагач, ўқишга ўтганим билан табриклади.\nГердайиб, сал тепадан келган кўйи маслаҳат берган бўлдим:\nСен бу ерда мойга ботиб юравермай, иложини топиб подкурсга кириб ол. Калланг бўлса бор...\n«Калласи бор» жўрам гапларимни маъқуллаб бош ирғаб турди.\nЁш эдим, ўқишга ўтиб олганлигим боис андак ҳавойилигим ҳам бор эди, шу сабабли оғзимга келган гапни ўйлаб ўтирмасдан айтиб юбордим:\nБундай кийим-бошда Тошкентни эгаллаб бўлмайди, жўра...\nТошкентбой бу гапимни ҳам маъқуллаб бош ирғаб қўйди.\nШу билан хайрлашдик.\nПахта теришга қўшни туманга келдик.\nЎттиз кун тилидан заҳар томадиган, ҳар икки гапнинг бирида «Институтдан учириб юбораман!» деб дўқ-пўписа қиладиган бир ўқитувчи раҳбарлигида эшшакдай ишлагач, аввал уч кун ёмғир остида қолдик, кейин ёмғир қорга айланди.\nМуздай шийпонда ётибмиз. Совуқ суяк-суягимдан ўтиб кетган.\nЎзи совуққа йўқман.\nОхири чидай олмадим.\nЎқитувчилар алмашиб, кексароқ бир ўқитувчи бизга раҳбарлик қила бошлагач, шу кишидан бу ердан атиги олти чақирим наридаги уйимга бориб келишга изн сўрадим.\nБахтиёр ака исмли сочлари оппоқ, мулойим бу ўқитувчи мени шийпон ташқарисига олиб чиқди, бир бўралаб ёғаётган қорга, бир тизза бўйи лой йўлга қараб, ўйланиб тургач:\nБу аҳволда уйга қандай етиб оласиз? деди.\nМен эса, жавоб бўлса бас, уйга қанот боғлаб учадиган, қанотим ҳўл бўлиб қолса, эмаклаб ҳам борадиган аҳволда эдим.\nБахтиёр ака аҳволимни тушунди шекилли:\nБу ёққа юринг-чи, деди.\nШийпон ёнбошидаги айвон остида Бахтиёр аканинг йигирма йиллик шалоқ «Газ-21» машинаси турар эди.\nДомла машинага ўтириб, мени ёнига чақирди.\nҲайрон бўлиб, кабинага кирдим.\nБу машина эмас, трактор, йўқ, ҳақиқий танк экан.\nХуллас, «Газ-21» вориллаб-пориллаб, лойларда тойиб-қийшайиб, кучаниб олдинга интилиб, хуллас, бизни катта йўлга чиқариб қўйди.\nБахтиёр ака ажойиб одам экан. Мени қишлоғимиз бошига қадар олиб бориб қўйди-да:\nҚор тўхтагандан кейин ерлар сал селгишини кутинг, кейин баракка қайтинг, деди.\nМен юрак ютиб сўрадим:\nУнгача... жавоб бериб қолишмасмикин...\nДомла маъюс кулимсиради:\nРеспублика тўлмагунча студентларга жавоб берилмайди... Телевизорда сводкани кузатиб туринг. Кунига бир яримдан бераяпмиз, ажаб эмас яна ўн кунлардан кейин планни бажариб қўйсак...\nБахтимга, қор яна уч кун тинмади. Тилиниб-шилиниб, қоп-қорайиб кетган қўлларимни қайта-қайта исссиқ сув солинган тоғорада илитдим, ўзим бўлса иссиққина танчанинг остидан чиқмайман.\nИшқилиб, икки кун деганда одам бўлдим.\nАна шунда жўрам Тошкентбойнинг вилоят марказидаги шифохонага тушиб қолганини эшитдим.\nҲамишагидай, хаста ошқозони панд берибди. Комбайнда пахта тераётган экан. Рулни бураман деб зўриққан шекилли. Ахир баҳайбат машинани бошқаришнинг ўзи бўладими... Бунинг устига у пайтлар бутифос деган бало бор эди. Жўрам бўлса даладан бери келмайди. Самолётда бир йилда неча марта дори сепилса, ҳар сафар дори далада байроқ ушлаб турган...\nОнамнинг бир-икки даккисидан кейин ноилож шифохонага бордим.\nТўрт кишилик палатага бешта каравот жойлаштирилган. Мана шу ортиқча, шундоқ эшикка қадалиб турган каравотда ётган экан жўрам.\nТошкентбой негадир қоп-қорайиб кетибди. Ҳолсиз.\nИчимга ўзиям уч метр шланг тиқишди, деди у ҳазиллашган бўлиб.\nИшқилиб, энди яхшимисан? дедим.\nЖўрам илжайишга уринди.\nКўз тегмасин, отдайман.\nОтдай бўлда, жўра, дедим унга далда беришга уриниб. Ҳали сен не-не шаҳарларни эгаллашинг керак.\nТўғри, деди Тошкентбой гапимни маъқуллаб бош ирғаркан. Сўнг мутлақо хотиржам тарзда қўшиб қўйди: Ҳаёт энди бошланади...\nМен бу баёнотга нима деб муносабат билдиришни ҳам билмай қолдим. Ҳазиллашяптими, деб разм соламан, йўқ, жўрамнинг кўриниши жиддий. Лаблари шахд билан қимтилганига, кўзлари бир нуқтага қадалиб турганига қараганда ўта жиддий.\nШу сабабли гапни бошқа ёққа буришни маъқул кўрдим:\nEнг муҳими, яхшилаб тузалиб ол... Қолгани бир гап бўлар...\nҚор тинди, эриб ҳам кетди. Ҳаммаёқ билч-билч лой. Кун совуқ. Бундай шароитда шийпондаги болаларнинг қай аҳволга тушганини ўйлаб эзиламан. Қайтиб боришга эса юрагим дов бермайди. Бормасликнинг ҳам иложи йўқ. Ахир, ўқишдан ҳайдаб юборишлари мумкин...\nШундай иккиланиб юрган кунларимнинг бирида Тошкентбойнинг шифохонадан уйига қайтганини эшитиб қолдим. Яна онамнинг қистови билан Келдиёр аканикига бордим.\nАнча озиб қолган жўрам билан қучоқлашиб кўришдик.\nБир пиёла чой устида уёқ-буёқдан гурунглашиб ўтирдик.\nТашқаридан машинанинг чўзиқ сигнали эшитилиб қолди. Икковлон шошиб деразадан қарадик.\nДарвоза ёнида бутун туманга машҳур қора «Виллис» турарди. Бу қўнғизга ўхшаш машинани айниқса ота-оналару ёш йигитлар яхши билиб олишган. Зеро, қора «Виллис» туман «военкоми»нинг, яъни туман ҳарбий комиссарлиги бошлиғининг хизмат машинаси эди.\nҲовлида куймаланиб юрган Келдиёр ака шошиб машина ёнига борди.\n«Виллис»дан тушган катта шапкали ҳарбий кийимдаги киши бир нималар деб бақирди. Мен танидим, уни ўнинчи синфда ўқиб юрган кезларим, туман марказига тиббиёт кўригидан ўтгани борганда кўргандим. Доимо қовоқ солиб, ўшшайиб юрадиган, гапирганда ҳам жеркиб, русча гапирадиган бу басавлат одам маълуму машҳур «военком» Тоғабоев эди.\nАста деразани очдим.\nОдатига кўра Тоғабоев рус тилида дўқ урмоқда эди:\nСизга икки соат муҳлат!.. Машина келиб олиб кетади!.. Бир минут ҳам ортиқ беролмайман!.. Қанақа шифохона? Ўғлингиз мутлақо соғлом! Қўлимда тиббиёт картаси турибди!.. Ҳарбий хизмат билан ҳазиллашманг!.. Ўғлингни топмасанг, устингдан жиноий иш очдириб, қаматтириб юбораман! Бу менинг қўлимдан келади! Мен керак бўлса райкомингга бўйсунмайман!..\nМашина эшиги қарсиллаб ёпилди. «Виллис» гуриллаб олдинга интилди.\nДарвоза ёнида бир лаган лойдай бўшашиб қолган Келдиёр акага бир қарашданоқ ҳаммасини тушундим: Тошкентбойни армияга олишмоқда эди.\nЁдингизда бордир, ўша пайтлари аскарлар Афғонистонга юборилаётганди... Шундан қўрқдими, шўрлик...\nҚудратли «военком»нинг айтгани-айтган, дегани-деган пайтлар...\nҚолгани жуда тез, ҳовлиқиш ва шошилиш тарзида ўтди.\nКелдиёр ака чопиб келасола ҳовли адоғидаги молхонадан озғингина бир танани етаклаб чиқаркан, деразадан мўралаб турганимни кўриб қолгач, менга қараб бақирди:\nЧоп, Норжигитни топиб кел.\nШу кўчада турадиган Норжигит ака қишлоқнинг олд қассобларидан эди.\nМен Норжигит аканинг уйи томон ошиқдим.\nБир соат ичида тана сўйилди, қайдандир пайдо бўлиб қолган беминнат ҳашарчилар ёрдамида иккита уйга жой қилинди, сандиқда ётган майиз-парвардалар дастурхонларга сочилди, Марям хола қўшни аёллар билан тандир-тандир патир ёпишга киришиб кетишди. Ким дўконга чопган, насияга икки яшик ароқ олиб келган...\nАхир, ҳазил гапми, оиланинг тўнғичи Тошкентбой армияга кетмоқда эди.\nШифохонадан сўнг озиб-тўзиб кетган, дармонсиз Тошкентбойнинг ўзига катта лас чопонга ўралиб олганча меҳмонхонанинг тўрида ўтирар, кекса-ёш маслаҳатчиларнинг армияда ўзини қандай тутиши кераклиги, «старик»лар билан қандай олишиш лозимлиги хусусидаги бош-кети йўқ, айни пайтда бири-биридан ваҳимали маслаҳатларини одатига кўра бош силкиб-бош силкиб эшитарди.\nХайриятки, хонадонда бирон марта бўлсин «Афғонистон» сўзи тилга олинмади.\nИкки соат ичида ароқнинг бари ичиб бўлинди, ҳатто етмай қолиб, яна ўн шиша қарзга ҳам олиб келинди. Вақт зиқлиги боис қайнатма шўрва қилинмади, Норжигит аканинг ўзи гўшти ҳил-ҳил пишган қовурдоқ тайёрлабди. Таомни меҳмонлар мақтаб-мақтаб ейишди.\nТоғабоев «военком» ўзи тайинлаб кетганидай, икки соатда эмас, икки ярим соатда яна ўша қўнғизга ўхшаш қора «Виллис»ида етиб келди.\nМашина ичида Тошкентбой тенги яна бир йигитча кўзлари жовдирабгина ўтирарди.\nТоғабоев ичиб олиб, сал дадиллашган меҳмонларнинг шунчалик ялиниб-ёлворишларга қарамай ичкарига кирмади, жойида ўшшайиб ўтираверди.\nТошкентбойни бояги жовдираб турган йигитча ёнига ўтқазишди. Ўғли орқасидан интилган Келдиёр акага қараб Тоғабоев бир ўқрайган эди, дами ичига тушиб кетган ота жойида қотди-қолди.\nМен ҳали эшик ёнига бориб, жўрамга:\nЯхши бор, дейишга улгурдим.\nТошкентбой менга... аланечук хурсанд бўлиб қаради ва:\nАрмия... яхши, деди. Сўнг мамнуният билан қўшиб қўйди: Ҳаёт энди бошланади...\nКелдиёр ака ўкраб йиғлаб юборди, Марям опа изилллаб эрига жўр бўлди...\n«Военком»нинг қаҳрли, гулдираган овозда берган буйруғидан сўнг бирдан ҳамма жим бўлди-қолди.\nТоғабоев анқайиб қолганларга яна бир бор ўқрайиб қаради-да, ҳайдовчига ўгирилиб, навбатдаги буйруғини берди:\nМашина муюлишдан қайрилиб, кўздан йўқолгандан сўнггина ўзига келган Келдиёр ака яна ўкраб йиғлаб юборди, Марям хола яна изиллади...\nОзгина ичиб, сал кайф бўлган, кўзлари сузилиб бораётган Норжигит қассоб Келдиёр акани қучоқлаб олгач, чайқалган кўйи деди:\nМошин мендан, ҳайдайдиган мард борми? Облсентрга бориб, Тошкентбойни кузатамиз.\nEлчилик, меҳмонлар ичида ичмаган, бунинг устига ҳайдовчилик гувоҳномасига эгалар ҳам бор экан.\nХуллас, эски «Москвич»га олти киши ўтириб улар сафида Келдиёр ака билан Марям хола ҳам бор эди вилоят марказига, Тошкентбойни армияга кузатгани кетишди.\nКелиб, бўлган воқеани айтиб бергандим, ачиниш билан ўйланиб қолган онам лаб тишлаб турди-турди-да, сўнг ишонч билан:\nКамбағалнинг боласи-да, камбағалнинг боласи, деди. Бўлмаса кеча балнисадан келган болага армияда нима бор? Бировнинг ўрнига кетган бу, бировнинг ўрнига... Бирон амалдор Тоғабоевнинг оғзини мойлаган-да, боласини олиб қолган... Ўрнига бир бечорани юборган бу уйинг куйгур...\nОрадан икки йилдан кўпроқ вақт ўтди.\nТошкентбой хизматни Узоқ Шарқда ўтади. Ундан икки-уч марта хат олдим, бир марта жавоб ҳам ёздим шекилли. Бир мактубида у уч ойга яқин ҳарбий қисм шифохонасида даволанганини, ичига «аниқ олти метр шланг ютганини», шифохонада ётганида математика бўйича русча китоблар ўқиётганини ёзгани эсимда бор.\nЯнги йил арафасида қишлоққа келиб, онамдан Тошкентбойнинг аллақачон армиядан қайтганини, шу кунларда эса отасининг ўрнига бригадир бўлиб, далада яхоб суви қўяётганини эшитиб қолдим.\nКеч маҳал кўчада жўрамнинг ўзини учратиб қолдим.\nАмаллар маборак! дедим қучоқлашиб кўришиб, ҳол-аҳвол сўрашганимиздан кейин. Ҳаммасини қўшиб юварканмиз-да.\nРаҳмат, деди илжайиб жўрам. Отам қариб, анча ўзини олдириб қўйибди. Бу ёқда укалар катта бўлаяпти.\nДарвоқе, Тошкентбойнинг сакккизта ука-синглиси бор эди. Шу эсимга тушиб, беихтиёр тилим учида турган саволни бердим:\nНима, ўқишга бориш ниятинг йўқми? Ҳозир ҳам подкурс кеч эмас, армиядан кейин индамай олишади...\nЖўрам маъюс кулимсиради:\nСаккизта ука... Бари ейман-ичаман деган пайти... Мен ўқишга кетиб қолсам, ким уларни боқади?\nБу саволдаги темир мантиқ мени ўйлантириб қўйди.\nМатематика... шаҳар... дея чайналдим мен.\nТошкентбой жилмайиб қўйди.\nМатематика қочиб кетмас... Кейин... ҳамма шаҳарга кетаверса, подани ким боқади?\nҲар қалай, кунинг подага қолмагандир, дедим мен ҳазил қилишга уриниб.\nЙўқ, деди жўрам кийиб олган резина этигига ишора қилиб. Отамнинг ўрнига бригадир бўлдим... Ўзинг айгандай, амалдорман... Ростини айтсам, яхши иш. Бунинг устига...\nШу сафар мен жўрамдан илгарироқ отни қамчилаб қолдиму, Тошкентбой айтмоқчи бўлган гапни айтиб қўя қолдим:\n... Ҳаёт энди бошланаётган бўлса...\nТошкентбой кулиб юборди:\nТўғри, ҳаёт энди бошланади...\n«Амалдор» жўрам билан шу ерда хайрлашдик.\nТўғри, эртаси куни одатимиз бўйича уни «чой»га чақирдик, уй тўла меҳмонлар билан қўшилишиб, ароқ ичдик. Аммо жўрам билан ики оғиз гаплашишга ҳам фурсат бўлмади.\nОила даврасида ўтган янги йил байрамидан кейин эса ўқишга қайтиб кетдим.\nКейинги йили Тошкентбой жўрам уйланди.\nМарям хола туриб олибди: «Тезроқ уйга бир ёрдамчи олмасак, бир ўзим шунча болани ҳеч эплай олмай қолдим...» Келинни ҳам онанинг ўзи топибди. Қариндошининг қизи экан. Оёқ-қўли чаққонгина, уй ишларида сочи супурги, қўли косов эмиш.\nЎқишдан амалиётга кетаётганлигим боис тўй арафасида бориб Тошкентбойни табрикладим.\nЖўрам янада озибди, қорайиб кетибди, кўзлари киртайиб қолибди, биқинини ушлаб-ушлаб қўйишига, кўзлари остида пайдо бўлган қорамтир ҳалқачаларга қараганда соғлиғи ҳам яхшига ўхшамайди.\nТошкентбой қутловларимни ердан кўз узмаган кўйи, индамай эшитди. Ниҳоят бошини кўтариб менга кулимсираб қараб турдитурди-да, охири:\nУйланиш яхши, деди. Мана кўрасан, ҳақиқий ҳаёт энди бошланади...\nЧин гапим, мен шундай бўлишини жуда-жуда истадим...\nАммо ҳаёт деганлари бешафқат экан...\nБир-бирини қувиб йиллар ўтди.\nҲаёт экан, ҳар кимнинг ўз ташвиши, ўз қувончи бор.\nЎқишни битириб, мен ҳам ўз ташвишларимга андармон бўлиб кетдим.\nХудога шукр, севиб уйландим, фарзандларим бор.\nБаъзан, фурсат топилганда сўраб-суриштириб қоламан, гоҳида онамдан эшитиб қоламан, ҳар тугул, Тошкентбой ҳақида у-бу гаплардан воқиф бўламан.\nТошкентбой жўрам ўтган ўн йилдан ортиқроқ вақт мобайнида жуда қаттиқ ишлади. У етти ука-синглисини уйли-жойли қилди, ҳаммасининг тўйини бировникидан кам қилмай ўтказди. Эшитишимча, ҳар сафар, бирон укаси ёки синглисининг тўйини йтказгач, жуда хурсанд аҳволда: «Қутулдим. Худога шукр. Ҳаёт энди бошланади», дер экан.\nАммо кўпи билан бир ҳафтадан кейин навбатдаги тўй ташвиши хонадонга аста кириб келавераркан...\nЙилда бир-икки марта бирон тўй ёинки маъракада учрашиб қолардик жўрам билан.\nБалки адашаётгандирман, аммо Тошкентбой кўз ўнгимда адо бўлиб бораётгандай эди. Иш, иш ва яна иш... Жўрамнинг билгани шу эди гўё. Учта фарзандли бўлди. Аммо қачон изласам жўрам далада бўларди. Ёз-ку, тушунарли, аммо қишда ҳам уни даладан топиш аниқ эди.\nМен аниқ билардим, бу йиллар мобайнида Тошкентбой бирон марта бўлсин шифохонада ётмади, курортларга, санаторияларга бормади. Зеро, бунга унинг вақти ҳам йўқ эди. У ишларди, тинмай ишларди...\nТақдир ҳазилини қаранг. Тошкентбой жўрам ўн йилдан ошиқроқ вақт мобайнида бригадирлик қилган, ҳар йили режасини ошириб бажариб келган юз гектар ерга тумандаги каттароқ бир амалдорнинг жиянининг ишқи тушиб қолибди.\nФермерлик ҳаракати пайдо бўла бошлагач, тендер ўтказилибдию, жўрамнинг ерига даъвогарлик қилаётган амалдорнинг жияни «Мен олий маълумотлиман» деб фалон балл олибди, «Менинг шахсий тракторим бор» деб яна фалон балл олибди, «Машнам бор» деб яна балл олибди, хуллас, Тошкентбойга кўра кўпроқ балл йиғибди-да, тендер комиссияси қарорига кўра ерни олибди-қўйибди.\nЎзиям серҳосил, сув бошидаги ер экан.\nҲар йили Тошкентбой жўрам тонналаб маҳалий ўғитни аравада ташигани, вақтида яхоб суви бериб тургани учун ер шўрлаш нималигини билмаган, ҳосилдорлигини эса оширса оширганки, йўқотмаган.\nКамбағалнинг ови юрса ҳам, дови юришмас.\nОсмондан тушгандай тўсатдан пайдо бўлиб қолган янги хўжайин жўрамнинг бу далада ишлашига рўйхўшлик билдирмайди.\nТошкентбой жўрам ерга астойдил меҳр қўйганди, ерга боғланиб қолганди.\nЖўрам касал бўлиб ётиб қолади.\nҚўрқиб кетган муштипар хотин дўхтир чақиради.\nДўхтир жўрамга туман марказидаги шифохонага йўлланма ёзиб беради.\nЙўлланма бир ҳафта дераза рахида ётади.\nНиҳоят аҳволи оғирлаша бошлаган, узлуксиз иссиғи чиқиб, ғарқ терга ботаётган Тошкентбойни қўни-қўшнилар мажбурлаб машинага ётқизиб, шифохонага олиб келишади.\nБу ерда жўрамни икки ҳафтага яқин даволашади. Уйидагилар, ука-сингиллар Тошкентбойнинг ҳолидан хабар олиб туришади.\nАхийри бу хабарни мен ҳам эшитиб қолдим ва шифохонага бордим.\nПалатага кириб, Тошкентбойни кўрдиму, қўрқиб кетдим.\nБир бурдагина булиб қолибди-ку, шўрлик...\nГап сўрасам, маъюс кулимсирайди, аҳволидан гап очсам:\nЯхши... деб қутулади.\nШундай кейин аста ташқарига чиқдим ва ука-сингиллардан сўрай-сўрай, бўлиб ўтган гап-сўзларни билиб олдим.\nЖаҳлим чиқди. Палатага, Тошкентбойнинг олдига кириб:\nШунча ғавғо бўлибди, нега менга бир оғиз айтмадинг? дедим.\nЖўрам кулимсирашга уринаркан, кўзлари ғилтиллаб:\nСени... безовта қилгим келмади... деди.\nШундан кейин унга ётиғи билан гап уқдиришга уриндим:\nТонг саҳарда ишга кетасан, жўра, ярим оқшомда қайтасан. Ёз демайсан, қиш демайсан, қачон қарасанг иш, иш, иш... Бунақа ҳаётнинг... бунақа ҳаётнинг оналарини палон қилсанг арзийди... Қўй ўша ерни, сен ҳам бундай одамга ўхшаб дам ол, ҳордиқ чиқар, болаларингни шаҳарга олиб бор, айлантир... Балки ўша ерни сендан олиб қўйишгани яхши ҳам бўлгандир бир томондан... Балки ҳаётинг энди бошланар...\nТошкентбой менга диққат билан тикилиб, пичирлади:\nЙўқ, ёмон бўлди... Бола-чақани шунинг орқасидан боқиб турибидим...\nМен бўш келмадим:\nЛекин қандай боқаётгандинг? Яшашдан мақсад бола-чақа учун ўлиб-тирилиб бир бурда нон топиш, холосми? Ўзинг қачон одамга ўхшаб яшайсан... Ахир умр ўтиб бораяпти. Дунёга бир марта келасан...\nХуллас, ярим соатча бақириб-чақириб, ўзимча жўрамга насиҳат ўқиган бўлдим.\nЖўрам гапларимни индамай эшитди. Фақат бир марта, мен гап орасида: «Керак бўлса ерингни қайтариб олиб беришим мумкин» деган маҳалим менга ялт этиб қараб қўйди.\nХайрлашмасдан ҳам ташқарига чиқдиму, бош шифокорни топиб, жўрамга яхши қарамагани учун хумордан чиққунча сўкдим.\nШу билан ўзим ўзимдан мамнун бўлган кўйи уйга кетдим.\nОрадан уч кунча вақт ўтиб, Тошкентбойнинг оғирлашганини айтишди. Аввалига ишонмадим. Назаримда, шунча йил узлуксиз давом этган оғир жисмоний меҳнатдан сўнг ниҳоят шифохона палатасида бўлса ҳамки дам ола бошлаган жўрам қисқа фурсат ичида мутлақо соғайиб, ҳаётга бошқча кўз билан қарай бошлаши керак эди.\nКечга яқин, ишдан чиқиб шифохонага бордим.\nЖўрамга алоҳида палата берганини тинмай таъкидлаётган бош врач унинг соғлиғи хусусидаги саволимга жавобан қўлларини икки ёнга ёзган кўйи бош чайқаркан:\nКасаллик ўтиб кетган экан, деди ҳамдардлик оҳангида. Лекин ниманидир кутаяпти бечора...\nПалата шинамгина экан. Ҳатто тўмба устида мўъжазгина телевизор ҳам бор.\nБир қарашдаёқ ухлаб ётган жўрамнинг аҳволи янада оғирлашганини англадим.\nБеморнинг оппоқ болиши тагида қандайдир китобнинг бир чети кўриниб қолгандай бўлди. Секин эгилиб, китобни олдим. Бу математика бўйича дарслик эди...\nТомоғимга нимадир тиқилгандай бўлди.\nНогоҳ Тошкентбой сесканиб кўз очди.\nУнинг нигоҳидаги чексиз армон, соғинч, изтироб ва аламни ҳис қиларканман, беихтиёр юрагим орқамга тортиб кетди.\nЖўра, дедим салом-аликни ҳам унутган кўйи ҳаяжон билан, гаплашдим, ҳал қилдим, ер ўзингга қолди. Ҳеч ўйланма. Сен ўзинг фермер бўласан. Трактор ҳам сенинг номингга расмийлаштирилади.\n(Илло, мен ёлғон гапирмаётгандим, жўрамнинг ерини олиб қўйган амалдорни ҳам, унинг тантиқ жиянини ҳам яхши танирдим, уларга пўписа қилиб қўймоққа ҳаддим сиғарди, аммо орани бузиб қўймай деган ҳадикда то шу кун уларга бир оғиз гап айтмагандим)\nШунда... шунда жўрам Тошкентбойнинг аввалига оғир сўлиш олганини, сўнг кўзлари чақнаб кетганини, қувончданми, кўкраги кўтарилиб туша бошлаганини кўрдиму, «Шўрлик интизор бўлиб кутган янгилик балки шудир», деган тусмолли ўйга бордим.\nЖўрамнинг қақроқ, ёрилиб кетган лаблари қимирлагандай бўлди. У ниманидир шивирлашга уринарди.\nМен энгашиб, қулоғимни жўрамнинг лабларига яқин олиб бордим.\nҲаёт... ҳаёт энди бошланади... шивирлади Тошкентбой...\nБу унинг охирги сўзлари эди...\nШу сўзлар билан бир инсоннинг умр шами сўнди...\n1 Alvido, goʻzallik… (hikoya) [Abduqayum Yoʻldosh] 673\n2 Алвидо, гўзаллик... (ҳикоя) [Abduqayum Yoʻldosh] 360\n5 Hayot endi boshlanadi (hikoya) [Abduqayum Yoʻldosh] 395\n7 Ҳаёт шафқатсиз... (ҳикоя) [Abduqayum Yoʻldosh] 322